Тезюрар трассаларда ҳайдовчисиз автомобиллар учун алоҳида полоса ажратиш таклиф қилинди - Carzone.Uz\nТезюрар трассаларда ҳайдовчисиз автомобиллар учун алоҳида полоса ажратиш таклиф қилинди\nКалифорния университети олимлари ҳозир машина қатнаётган йўлларда автоном машиналар учун алоҳида полоса ажратиш таклифини берди, деб ёзмоқда Inverse. Hyperlane деб номланувчи лойиҳани амалга ошириш учун йўлнинг 1 милясига (1,6 км) 12 млн доллардан сарфланади.\nҲайдовчисиз автомобиллар оқимини махсус компютер тизими бошқаради. Автомобиллар махсус полосага ўтиши биланоқ унга автоматик равишда уланади. Бу йўл автомобилларни 5G тезкор интернети воситасида ўзаро боғлайди ҳам.\nЭкспертларнинг фикрича, йўл ҳаракати қатнашчилари ҳамда машиналар оқими ва тезлигини таҳлил қилувчи бош компютерни боғловчи бундай робита йўлда тез ҳаракатланиш ва автоҳалокатларга чап бериш имконини яратади.\nБу полосада ҳаракатланиш пулли бўлиши мумкин.


СМС ЁЗИШИНГИЗГА ҚАРАБ ФЕЪЛ-АТВОРИНГИЗНИ АНИҚЛАЙМИЗ - Darakchi\nСМС ЁЗИШИНГИЗГА ҚАРАБ ФЕЪЛ-АТВОРИНГИЗНИ АНИҚЛАЙМИЗ\nСУҒДИЁНА 02.01.2018, 11:35\nАтрофдагиларда қайси ҳаракатни кўп учратамиз? Албатта, телефонига тикилиб, СМС тераётган одамларни. Мазкур тест ёрдамида СМСни қандай теришингизга қараб характерингизни аниқлаймиз. Бунинг учун қуйидаги расмлардан бирини танланг:\n1. Лидер инсон\nЖаҳлингизни чиқариш қийин, аммо ҳаётдан нима хоҳлашингизни аниқ биласиз. Бошқалар учун фойда келтиришини билсангиз, оғир ишлар сизга қийинчилик туғдирмайди. Атрофдагилар сизни етакчилик қобилиятингиз учун ҳурмат қилишади ва қадрлашади.\n2. Позитив инсон\nБарчага дўстона муносабатингиз сизга янги марраларни забт этишга ёрдам беради. Сиз учун жамиятдаги ҳаёт муҳим ўрин эгаллайди. Аммо айрим пайтларда ўзингизга кўп ишонасиз. Ўзингизга бўлган кучли ишонч сабаб атрофдагиларга позитив таъсир кўрсатишга ҳаракат қиласиз.\n3. Ғояларга бой\nСиз ёрқин, аммо шу билан бирга муаммоли шахссиз. Муаммолар ечимига ноодатий ёндашасиз ва ҳар сонияда сиздан миллион ғояларни кутиш мумкин. Сиз бир хилликдан тез чарчайсиз ва зерикарли одамга айланасиз. Ўзингизни бахтли ҳис этиш учун сизга доим янги таассуротлар керак бўлади.\n4. Таъсирчан ва санъатсевар\nСизнинг атрофингиздаги гўзалликдан завқланишни биласиз. Аммо атрофдагилар билан муносабатларни йўлга қўйишда қийналасиз. Ички ҳиссиётингизни бошқаларга намоён қилишдан уяласиз, шу сабабли ҳар бир ноқулай вазиятдан ташвишланасиз. Сизнинг дўстларингиз кўп бўлмаса-да, айримлари билан мустаҳкам ишончли муносабатларингиз бор.


АҚШлик 13 ёшли ўсмир ўз хонасида термоядроли реактор ясади » Новости Узбекистана сегодня: nuz.uz\nНовости Узбекистана → Чойхона → АҚШлик 13 ёшли ўсмир ўз хонасида термоядроли реактор ясади\n25-07-2019 13:33 0 689 Рейтинг1 Чоп этиш\nАҚШлик 13 ёшли ўсмир ўз хонасида термоядроли реактор ясади\nИлм-фан оламида энг ёш физик-ядрочи номига даъвогарлик қилувчи янги номзод пайдо деб ёзади BuildingTECH, ушбу эътирофга АҚШнинг Теннеси штатида яшовчи 13 ёшли Жексон Освалт сазовор бўлиши мумкин. BuildingTECH хабарига таяниб daryo.uz ёзмоқда.\nОсвалт термоядровий синтез қурилмасини ясашга 12 ёшида аниқроғи 2018 йилнинг 19 январида киришган. Бола 13 ёшига тўлишига бир неча соат қолганида ўз олдига қўйга мақсадига эришганини маълум қилди.\nЎсмир 50 000 волт энергия ёрдамида фаол плазма зонасига ядро қуйилишига эришиб, ўзи ясаган реактор ичидаги газсимон дейтерийнинг иккита атомини муваффақиятли тебратишга муваффақ бўлди.\nБир неча қўшимча тадқиқотлар ўтказилганидан сўнг Освалт эришилган натижаларга янада кучлироқ амин бўлди.\nОсвалтнинг муваффақиятини Open Source Fusor Research Consortium сайти ҳам тасдиқлади. Сайт администратори Жейсон Халлнинг сўзларига кўра, ўсмир ҳозирда термоядровий синтезга эришган хаваскорлар гуруҳи рўйхатига киритилган.\nОсвалтнинг ядровий реактор ясашига 10 минг доллар миқдорида маблағ сарфланган. Унга бу пулни ота-онаси берган.


Венесуэла долларнинг «қора бозор»даги курсини эълон қилувчи сайтни ёпиб қўйди\nВенесуэла бош прокурори Луиса Ортега Диас Каракас судига мурожаат қилиб, Dolar Today сайтининг фаолиятини зудлик билан тўхтатиш борасида кўрсатма беришни сўраган. Бу сайт Америка миллий валютаси долларнинг маҳаллий валютага нисбатан "қора курси"ни эълон қилади.\nҲозирда, Венесуэлада миллий пул боливарнинг долларга нисбатан бир неча курси бор. DIPRO бўйича белгиланган курсга кўра 1 доллар 10 боливарга тенг бўлса, қўшимча алмашиш тизими DICOM бўйича 1 доллар 678 боливарга тенг. Аммо, бу иккиси ҳам "қора бозор" кўрсаткичидан анча паст бўлиб, бу ерда бир доллар 3,6 минг боливарга тенг.\nОртега Диаснинг сўзларига кўра, прокуратурага сайтнинг ишлашига доир кўплаб шикоятлар келиб тушмоқда, унинг фаолиятини суриштириш ишлари 2015 йил июнь ойидаёқ бошланган. Аниқланишича, сайт АҚШда рўйхатдан ўтган, унинг серверлари ҳам ўша мамлакатда жойлашган, деб ёзади Noticias24 портали.\nВенесуэла қора бозор


Советлар британияликларни қандай қилиб жосусликка ёллаган? » Ўзбекистон янгиликлари – Zamin.uz\nСоветлар британияликларни қандай қилиб жосусликка ёллаган?\n29 сентябрь 2019, 12:50\nThe Times нашри совет разведкаси инглиз миллатига мансуб кемрижликлани ўз жосуси сифатида иш кўришга ёллагани ҳақида мақола чоп этди. Мақола 1934 йилдаги воқеалар қандай ривожланганига батафсил тўхталади.\n1934 йил июнь ойида Рижент-паркда совет разведкаси ёлловчиси Арнольд Дойч ва Кембриж университетининг ёш битирувчиси Ким Филби (Британия тарихидаги энг машҳур жосус) ўртасида учрашув бўлиб ўтган. Бу учрашувда Кембриж жосуслик ячейкасининг ташкил этилиши, Ким Филбининг MI6 да узоқ давом этган фаолияти британ махсус хизмати учун ҳалигача давом этаётган жанжалга айланди.\nОрадан 29 йил ўтгач, 1963 йилда Ким Филби учрашув қай тарзда ўтгани, нималар ҳақида келишилгани ҳақида эсда қоларли ва шов-шувга сабаб эътироф битилган асар ёзди. Асарда ёзилишича, Ким Филбининг дастлабки учрашувини австриялик коммунист аёл Лици Фридман ташкил қилган. Филби учрашувда «Отто» тахаллусли агент билан жосуслик ишлари олиб бориш тартиби, Кембриждаги кейинчалик ёллаш мумкин бўлган бошқа коммунистлар ҳақида маълумот тўплаш ҳақида топшириқ олган.\nФилби The Times нашрининг хориждаги мухбири сифатида ишлар экан, MI6 нинг жосуси сифатида ҳам ишга жойлашган. Урушдан сўнг Вашингтондаги бўлимни бошқарган. У MI6 хизматини ташкил қилишда фаол қатнашган.\nФилби бошчилигидаги жосуслик тармоғи «Кембриж бешлиги» номини олган. Бешлик деб аталган бўлса-да, жосуслар анча кўп бўлгани тахмин қилинади. 1951 йилда Филбининг дўстлари Москвага қочиб кетгач, асосий шубҳа унинг ўзига тушган. Уни MI6 хизматидан истеъфога чиқишга мажбур қилишган, аммо у жавобгарликка тортилмаган. Байрутда фаолият юритар экан, бир пайтнинг ўзида ҳам КГБ, ҳам MI6 га ишлашда давом этган.\n1961 йилда Филбининг айби тўла исботга эга бўлгач, MI6 Байрутга унинг ортидан кузатиш учун дўсти Эллиотни юборган. Эллиот Филбининг квартирасини эшитиб борган, барча эшитганларини MI6 га етказган. Филби дастлаб КГБга ишлаганини рад этган, кейин икки энлик хат ёзиб, тавба қилган. Унинг тавба-тазарруси ярми ёлғон, ярми чин эди. У Эллиотга урушдан сўнг Россияга ишламай қўйганман деб айтган. Бу эса ёлғон эди. Эллиот Филбига бор айбини очиқчҳасига тан олиши, унга фойда келтиришини айтган ва кузатувни тўхтатиб, АҚШга учиб кетган. Шундан сўнг Филби Россияга қочиб ўтган.\nЯнгиликлар » Дунё » Советлар британияликларни қандай қилиб жосусликка ёллаган?\n13:26 Пентагон собиқ ходими Хитой жосуси бўлиб чиқди\n21:10 БААда жосуслик учун умрбод қамалган британиялик аспирант афв этилди\n03:55 Австрия президенти Россия фойдасига жосуслик қилган полковник воқеаси бўйича изоҳ берди\n18:53 АҚШ разведкаси: Москва Ким Чен Инни Россияга таклиф этган


Самвел Бабаян Жаҳон Чемпионатига қай тариқа чиқа олмаганини «Спартак» мухлисларига айтиб берди » Ўзбекистон янгиликлари – Zamin.uz\nЎзбекистон миллий терма жамоаси бош мураббийи Самвел Бабаян Москванинг «Спартак» клуби матбуот хизматига интервью берди.\nХабарда айтилишича, Бабаян бежизга «Спартак»нинг Дубайдаги машғулотларини кузатиб бормаяпти. У бош мураббий Массимо Карреранинг иш услубини ўрганмоқда. Бунда содиқ ёрдамчиси Григорий Колосовский Бабаянга кўмаклашмоқда.\nБиз Россиядаги Жаҳон Чемпионатида ўйнашимиз мумкин эди. Бизни ундан фақатгина 1 та гол ажратиб қолди, холос. Биз ўша голни кореяликлар дарвозасига уришга уриндик. Бироқ ўйинда ҳисоб очилмади. Нима ҳам қилардик, энди ўқишни давом эттириш ва мураббийликдаги билимларни ошириш учун имконият бор.\n«Спартак» матбуот хизматининг қайд этишича, Бабаян ўзбекистонликлар мундиалдан четда қолгани ҳақида айтаётган вақтида хўрсиниб қўйган.\nМураббий фикрига кўра, «Спартак» Россиянинг амалдаги чемпиони ва мамлакатнинг энг олди жамоаси. Бабаян шунинг учун ҳам тажриба ўрганиш учун айнан Москва клубини танлаб олган. Қолаверса, Массимо Карреранинг италиялик экани эса бутун дунёга машҳур ўйин услуби ҳақида яхшироқ тасаввур ҳосил қилиш учун керак бўларкан.\nЯнгиликлар » Спорт » Самвел Бабаян Жаҳон Чемпионатига қай тариқа чиқа олмаганини «Спартак» мухлисларига айтиб берди\n19:38 «Краснодар» Москвада «Спартак»ни енгди. Аҳмедовдан гол!


3 йил аввал 2184 siyrat.uz\nЭй гуноҳкор қалб! Бу рамазонда катта режаларинг кўп эди. Сен бу сафарги Рамазон бошқача бўлишини истаган эдинг. Сен ёмон одатларингни тарк қилишни ният қилган эдинг-ку. Сенда мақсадлар бор эди-ку, ахир. Бироқ Рамазондан икки хафта ўтса ҳамки, сен ёмон одатларингни тарк қилишни бошлаганинг йўқ. Сен ўзингдан хафасан. Бомдод намозига уйғонишга ўзинга ўзинг ваъда берган эдинг. Сен одамларга нисбатан сабрли бўлишни, номаҳрамлар билан номуносиб алоқаларга чек қўйишга Аллоҳ таолога ваъда берган эдинг. Бироқ эрталаб намозга туриш ўрнига соат ўнларгача ётибсан, яна онажонингга бақириб ташлайсан, ўзинг эса тунги иккиларгача интернетда номаҳрамлар билан суҳбатлашиб чиқасан. Балки Рамазон сенга ўхшаганлар учун эмасдир. У сенга халақит қилмаяптими? Доим шундай... Бу ойда шайтон кишланланишининг сенга ҳеч қандай таъсири, алоқаси йўқми? Эҳтимол, сен умидсиздирсан. Балки, бу ой баракаси ва раҳматига арзимассан. Балки, Аллоҳ таоло сендан юз ўгиргандир... Агар бу гаплар сен ҳақингда эканига ишонсанг ва уларни ўзингга, қалбингга яқин олаётган бўлсанг, хато қиласан. Аллоҳ таоло айтади: «Эй ўз жонларига исроф (жабр) қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, унинг ўзи ўта мағфиратли ва ўта раҳмли Зотдир» (Зумар сураси, 53-оят). Баъзан Аллоҳ таоло талаб қилганидан ҳам ўзимизга қатъий бўлиб кетамиз. Ўзимизга ўзимиз жазо бериб, энди Аллоҳ таолонинг раҳматига муносиб эмасмиз, деймиз. Шу тарзда тез таслим бўлиб, ўзимиздан ҳамда Аллоҳ таоло ва унинг раҳматидан ўзимизча воз кечиб юборамиз. Аллоҳ таолонинг раҳматига қандайдир йўллар билан сазовор бўлинмайди, балки Унинг раҳмати ҳаммага берилади, айниқса, ҳеч нарсага қарамай тўғри йўлга тушиш учун қайта-қайта ҳаракат қилаётганларга Аллоҳ таоло айтади: «Раҳматим эса ҳамма нарсадан кенгдир»(Аъроф сураси, 156 оят). Демак, чораси нима экан? Сизу бизга ўхшаган одамлар ҳақида Расулуллоҳ саллаллоҳу алайҳи вассалом: «Банда гуноҳ қилди ва: «Аллоҳим, гуноҳимни мағфират қилгин», – деди. Шунда У Зот таборака ва таоло: «Бандам гуноҳ қилди. Сўнгра ўзининг гуноҳини мағфират қиладиган ва гуноҳ туфайли муохаза қиладиган Робби борлигини билди», – дейди. Сўнгра у яна қайта гуноҳ қилди ва: «Роббим, гуноҳимни мағфират қилгин», – деди. Шунда У Зот таборака ва таоло: «Бандам гуноҳ қилди. Сўнгра ўзининг гуноҳни мағфират қиладиган ва гуноҳ туфайли муохаза қиладиган Робби борлигини билди», – дейди. Сўнгра у яна қайта гуноҳ қилди ва: «Роббим, гуноҳимни мағфират қилгин», – деди. Шунда У Зот таборака ва таоло: «Бандам гуноҳ қилди. Сўнгра ўзининг гуноҳини мағфират қиладиган ва гуноҳ туфайли муохаза қиладиган Робби борлигини билди. Хоҳлаганингни қилавер, батаҳқиқ, сени мағфират қилдим», – дейди». (Муслим) Аллоҳ таоло Қуръони каримда инсондан нима хоҳлашини зикр қилган: «Аллоҳ сизнинг тавбангизни қабул қилишни хоҳлайдир. Шаҳватларга эргашадиганлар эса улкан оғишга мойил бўлишингизни хоҳларлар. Аллоҳ сиздан (юкингизни) енгиллатмоқни хоҳлайдир. Ва инсон заиф яратилгандир». (Нисо сураси, 27-28). Аллоҳ таоло Қуръони каримда ўзининг раҳмати ва мағфирати ҳақида жуда кўп марта зикр қилганини биласанми? У сенинг яхши тамонга ўзгаришинг ўзингнинг қўлингда эканини айтади. У сенга агар тавба қилиб, гуноҳлардан юз ўгирсанг мағфират қилишини айтган. Бироқ тезроқ тўғри тарафга қараб биринчи қадамни қўйиб, Унга қайтмоқ керак. Гуноҳларни тарк қилишга бўлган уринишларни тўхтатмаслик керак, яхшилик ва солиҳ амалга қараб юришда асло тўхтамаслик керак. Исталган кун, исталган лаҳзада янгланиш, ўзгариш бўлиши мумкин. Пайғамбаримиз саллаллоҳу алайҳи вассалом: «Бир киши: «Аллоҳга қасамки, Аллоҳ фалончини мағфират қилмайди», деса, Аллоҳ таоло: «Фалончини мағфират қилмаслигим ҳақида қасам ичаётган ким ўзи?! Батаҳқиқ, Мен фалончини мағфират қилдим ва сенинг амалингни беҳуда қилдим», – дейди», – дедилар.(Муслим) Ўтмишинг муҳим эмас, агар келажак учун юзингни У тамон буришни ихтиёр қилган бўлсанг. Қанча марта қайта-қайта уриниб кўрганинг ҳам унчалик муҳим эмас, буларнинг ҳаммаси сенинг фойдангга ёзилади. Балки сен: «Кучим қолмади», дерсан. Бунга бир ҳадиси қудсийда Аллоҳ таоло жавоб бериб қўйган: «Эй Одам фарзанди, мудом Менга дуо қилар экансан ва Мендан умид қилар экансан, нима қилган бўлсанг ҳам, (қандай катта гуноҳ бўлишидан) қатъий назар кечираман. Эй Одам фарзанди, агар гуноҳларинг осмондаги булутларга қадар етиб борса ва Мендан мағфират сўрасанг, (қандай катта гуноҳлигидан) қатъий назар, мағфират қиламан. Эй Одам фарзанди, агар Менинг ҳузуримга ер юзичалик гуноҳлар билан келсанг-у, Менга ҳеч нарсани шерик қилмаган ҳолда йўлиқсанг, Мен сенга ер юзичалик мағфират билан рўбарў бўламан». (Термизий) Шунинг учун ҳам Рамазон айнан сен учундир. Эртага янги кун бўлади. Бу ҳаёт кураш демакдир. Ҳеч ким машаққатсиз чўққига чиқа олмайди. Орада қийналганидан, эринганидан ва шунга ўхшаш сабаблар ила ҳаммасига қўл силтаб, пастга тушмоқчи бўлганлар ҳам бор. Бироқ чўққига етиб, унга эришгач эса ҳақиқатдан ҳам бунинг арзийдиган нарса эканини тушуниб етасан. Чунки бу оддий тоғ чўққисига чиқиш эмас, бу ундан ҳам аълороқ нарса. Бу Пайғамбаримиз саллаллоҳу алайҳи вассалом ҳам таъриф этолмаган нарсадир....бирор кўз кўриб, қулоқ эшитиб, инсон қалби ҳис этмагандир»(Муслим). Бу ҳеч хавфу хатар йўқ ва асло ғамгин бўлмайдиган жаннатдир. Аллоҳ таоло ҳаммамизга Ўзига жаннатида учрашмоқликни насиб айласин! Жинон Юсуф мақоласи асосида Аллоҳ таолонинг энг гуноҳкор бандаси Абу Муслим тайёрлади.


Вадим Абрамовнинг ожиз нуқтаси...\n30 март, 2021, 22:37\nТеглар:Ўзбекистон МТЖ | Вадим Абрамов | Дилшод Нуралиев\nТерма жамоа ўйинига муносабат.\nМиллий терма жамоамизнинг Тошкентда Ироққа мағлубиятга учрагани қизғин муҳокама қилиняпти. Ютқаздингми, демак, қаердадир хато қилгансан, бу аниқ. Фақат ўша хатодан тўғри хулоса чиқариш ва уни келгусида такрорламаслик шарт. Аммо ўз уйингда минглаб ишқибозлар қаршисида ютқазиш доим ёқимсиз ва аламлидир.\nБоз устига майдонда миллий терма жамоа ўйнар экан, унинг майда деталларигача муҳокама қилиниши одатий ҳол. Чунки ҳеч ким бош жамоамизга бефарқ қараб турмайди. Табиийки, терма жамоамизнинг Ироққа қарши ўйинидан кейин муҳокамар ва танқидлар ортди.\nКўпни кўрган мутахассислардан бири Дилшод Нуралиев ҳам бу борада sports.uz учун ўзининг фикрлари билан ўртоқлашди.\n- Терма жамоамиз дастлаб Гана билан ўйнади, - дея гап бошлади мутахассис. - Бу ўйинни кўрдик, рақиб таркибида ёш футболчилар кўп эди. Уларда тажриба юқори эмаслиги ҳам билинди. Бунинг устига таркиб маҳаллий клублардаги ўйинчилардан ташкил этилгани ҳам яққол кўриниб турди. Ганаликлар шошма-шошарлик билан пала-партиш ўйин кўрсатишди. Бундай вазиятда терма жамоамизнинг устунлиги сезилиб турди.\nИроқ билан баҳсга келсак, бу ерда мураббийни муҳокама қилмоқчи эмасман. Лекин Абрамов ҳам ҳозирги пайтда Ўзбекистондаги энг яхши футболчиларни йиғди. Фақат Одил Аҳмедов, Жамшид Искандеров ёки Икром Алибоевнинг йўқлигини айтишимиз мумкин. Аммо улар айни пайтда етарли даражада ўйин амалиётига эга эмаслар. Шунга қарамай, мураббий энг кучли легионерларимиз ва ўзимизни клублардаги энг муносиб футболчиларни чақирди. Бор ўйинчиларимиз шу.\nМен фақат ўз фикримни билдиряпман. Балки чемпионатимизнинг савияси ҳам таъсир қилгандир. Чемпионатдаги энг кучли ҳимоячиларимизни терма жамоада қандай хатолар қилганини кўрдик. Ироқ футболчиларига майдонда озгина эркинлик берилса, қанчалик тезкорлиги кўриниб қолди. Жамоамизни ёмон ўйнади, деб айта олмайман. Тўпни назорат қилиш, ҳужумлар уюштириш чакки бўлмади. Аммо ҳимоя чизиғида хатоларимиз кўплиги ва ўйинчиларимизнинг тезкор эмаслиги яққол кўзга ташланиб қолди. Ироқ мураббий тўпни жамоамизга бериб прессинг қўлламасдан тезкор қарши ҳужумлардан унумли фойдаланиш пайида бўлди. Афсуски, бор кучли ўйинчиларимиз тўпланганда ҳам мағлубиятга учрадик. Аммо бундан фожеа қилиш керак эмас. Жамоамиздаги йигитлар расмий учрашувларнинг муҳимлигини яхши ҳис қилиб, ҳал қилувчи баҳсларда тўғри ўйнаса, ҳимояда жиддий хатоларга йўл қўймасак ҳужумда нимадир қила оламиз. Гарчи Элдор Шомуродовнинг ўртоқлик учрашувларида ўйини чиқмаган бўлса ҳам унинг потенциали катта. У саралаш беллашувларида ўзини кўрсатади. Араб жамоаларига қарши ўйнаётганида биринчи гол ўтказиб юбориш керак эмас, қайтанга, биринчи бўлиб гол уриш лозим. Ана шунда рақибда ҳам хатолар кўпаяди. Боя айтганимдек, ҳимоя чизиғимизда хатоларимиз кўп. Буни терма жамоа мураббийи тўғрилашга вақти ҳам йўқ. Менимча, чемпионатимиздаги мураббийлар ўз футболчилари билан жиддийроқ ишлаб, ҳимоядаги хатоларни тўғрилашса яхши бўларди. Ҳамма айбни Вадим Абрамовга ағдариш ҳам нотўғри деб ўйлайман. Лекин футболчилар ҳаракат қилишди. Уларни ҳеч ким курашмади деб айта олмайди. Фақат қарши ҳужумни ўтказиб юбориши ва ҳимоядаги хатолар мана шундай ҳолатга олиб келди. Дарвозабонимиз икки-учта вазиятда қутқариб ҳам қолди. Саралаш учрашувларида аввало ҳимояни мустаҳкамлаш зарур. Олдинда барибир имкониятларга эга бўламиз. Энг асосийси, ҳимояда хато қилмаслигимиз талаб қилинади.\nҲимоядаги муаммолар? Бу нафақат Абрамовнинг ожиз нуқтаси, балки бошқа мураббийларда ҳам шундай ҳолат бўлиши мумкин. “Пахтакор”да Анзур Исмоилов ва Егорь Кримец бор. Билишимча, улар жароҳат олишган экан. Ўнг қанот ҳимоясида ўйнай оладиган Ҳожиакбар Алижонов ҳам бор. Балки улар яна сафга қайтишса, ҳимоя чизиғимиз янада мустаҳкам бўлади, деб ўйлайман. Барибир саралаш учрашувларида тажриба ўз сўзини айтади.\nМени футболга тушунчам шундайки, иложи борича ҳимояни мустаҳкам қилавериш керак. Ҳеч қачон мудофаа чизиғини эсдан чиқармаслик зарур. Ҳужумда эса барибир имкониятлар бўлади. Бизда тўп билан яхши муомала қиладиган, майдонни яхши кўра оладиган ажойиб ўйинчиларимиз бор. Шу боис ҳужум чизиғида нимадир қилсак бўлади. Кўпроқ ҳимояга эътиборни кучайтириш даркор. Араб ўйинчиларини тезлиги юқори. Улар қарши ҳужумга тез чиқиб кетишади. Шунга эхтиёт бўлиш керак. Албатта, терма жамоа мураббийлари рақибнинг кучли ва кучсиз томонларини яхшилаб ўрганиб чиқиши керак бўлади. Шунга қараб ўйин тактикасини тўғри танлаш ҳам талаб этилади. Саралаш баҳслари Саудия Арабистонида ўтказилади ва кун ҳам иссиқ бўлади. Ҳаммасини ҳисобга олиш керак.\nАсаломуалейкум биз мухлисларнинг таклифи бор терма жамоа мурбийлар таркибига Яна мурабийларни жалп килиш керак булар Камида 3та болиши керак булар Миржалол Косимов Розикул Бердийев биргаликда бошкариши керак шунда натижа озгаради шу холатда кетадиган болсак Яна кейинги мундиалга колишимиз мумкин\nДилшод Нуралиев ҳақлар. Бу жамоамизни ҳимоя чизиғини ва дарвозани янгилаш зарур. Яхши футолчилар бизда кўп. Юракдан қидирса ундайлар яиқади.\nЎзида Ироқни ютолмаган, рақиб майдонида исссиқ ва нам ҳавода фақат ютиш талаб этиладиган ўйинда ўйинчиларимиз бирор каромат кўрсатиши машкул иш!\nЎзбекистон МТЖ Ироққа нега ютқазди? Асосий муаммоларимиз нималарда кўринмоқда?\nВадим Абрамов: Хўп, бу ўйинда мен тактик томонлама ютқаздим. Футболчилар бир бош баланд, мураббий эса омадсиз


Покистон Кашмирда диний эркинликлар чекланганини қоралади | Azon.uz - Ахборот-таҳлилий портал\nПокистон Кашмирда диний эркинликлар чекланганини қоралади\n410 11:00 13.08.2019\nПокистон Ташқи ишлар вазирлиги баёнот тарқатиб, Ҳиндистон томонидан Жамму ва Кашмир штатида диний эркинликлар чекланганини қоралади.\nҲиндистоннинг Жамму ва Кашмир штатида Қурбон ҳайити кунларида ҳам кўчага чиқиш, интернет ва барча коммуникация воситаларига боғланишга қўйилган тақиқлар давом этди. Покистон бу ҳолатни “оммавий жазолаш” деб атади.\nҲиндистон ҳукумати аҳолисининг аксарини мусулмонлар ташкил этадиган Жамму ва Кашмир штатининг алоҳида мақомини бекор қилиш ҳамда штатни иккига бўлиш ҳақида қарор қабул қилганидан кейин бу ерда чекловлар жорий этилган.\nҲайит намози ҳинд аскарларнинг назорати остида ўқилди, кўпчилик уйидан чиқа олмаган.


2017 йил учун ислом тақвими – 365 кунда руҳлантирувчи иқтибослар\n2017 йил учун ислом тақвими – 365 кунда руҳлантирувчи иқтибослар 992\nҲар бир кун ўчириладиган қатлам остидаги оятлар ва ҳадислар билан бирга Хижрий тақвими\nЭътиборингизга ноёб ислом тақвимини тақдим этамиз. Бу тақвимнинг ноёблиги шундан иборатки, у ҳар бир кунда муқаддас Қуръони Каримнинг қалбларни руҳлантирувчи оятлари ва Пайғамбаримиз Муҳаммад (с.а.в.)нинг Ҳадисларини ўзида жамлаган.\nҲар бир кунда лотареядаги сингари ҳимоя қатлами билан ёпилган ранг остида қалбингизга нур олиб кирувчи оят ва ҳадислар яширинган.\nБутун йил давомида оят ва ҳадислар Сизни руҳлантириб, Яратганнинг марҳамати билан уларга яқин бўлиш саодатидан баҳраманд этади.\nТақвимнинг ҳар бир ойи эса оят ва ҳадислар битилган ёрқин суратлар билан ҳамроҳлик қилади. Мазкур ислом тақвимида Милодий билан биргаликда Ҳижрий тақвим ҳам бериб борилган бўлиб, мусулмонлар учун барча аҳамиятли кунлар ва байрамлар алоҳида белгиланган.\nЎзида руҳлантирувчи иқтибосларни бекитган тақвим кунларини металл буюм билан ўчириб ўқишингиз, ёки маркер ёрдамида ўзингиз учун муҳим кунларни белгилашингиз, истасангиз, тақвимнинг алоҳида варақларини оҳанрабо ёрдамида металл буюмлар (масалан, музлаткич)га ёпиштиришингиз мумкин.\nКўнглингиз ихтиёр этса, яхшиликка хизмат қилувчи ва қалбингизни эзгу ниятларингизга ҳамоҳанг тарзда савоб ишларга йўналтирувчи ҳамда қалбингизни мақсадларингиз сари руҳлантириб, сизни янада ҳаракатга келтирувчи фойдали тақвимга эга бўлишингиз мумкин.\nУнга пешвоз чиқинг, дуоларингиз илоҳий марҳамат билан мутаносиб тушишининг катта эҳтимоли бор ва инсон шу даражада бахтли бўладики, мағлубият, йўқотишларга ҳеч қачон қайта рўбару келмайди.\nТақвимни сотиб олиш билан лойиҳамизни қўллаб-қувватланг.\nЛойиҳамизни дўстларингизга ҳам улашинг.\nБарчангизга Аллоҳ ёр бўлсин!\nЛойиҳамизни қўллаб-қувватлаш учун қуйидаги ҳавола орқали киришингиз мумкин:


ЖЧ-2018. Англия Панама термасини йирик ҳисобда тор-мор келтирди\nЖЧ-2018. Англия Панама термасини йирик ҳисобда...\n24.06.2018 19:12 0 1481\nЖЧ-2018 мусобақаси G гуруҳи 2-тур учрашувидан ўрин олган Англия ҳамда Панама терма жамоалари ўртасидаги ўйинда инглизлар йирик ҳисобдаги ғалабани қўлга киритдилар.\nУчрашув кутилганидек Англиянинг ҳужумлари билан бошланди. Ўйинда Жон Стоунс 2 та, Ҳарри Кейн 3 та ва Жесси Лингард 1 та ажойиб гол киритди.\nПанама вакиллари эса ЖЧ тарихида илк марта гол уришга эришдилар ва қайсидир маънода тарихга кирдилар. Мухлислар ҳам шунга яраша байрам қилишди.\nШунингдек, тўпурарлар баҳсида Ҳарри Кейн Криштиану Роналду ва Ромелу Лукакудан ўзиб кетиб, голлари сонини 5 тага етказиб олди.\nАйни пайтда гуруҳни ким биринчи ўринда якунлаши кўпчиликни қизиқтиряпти. Чунки тўплар нисбати Бельгияда ҳам, Англияда ҳам 8-2 бўлиб қолди. Ўзаро ўйин 3-турга белгиланган. Демак, сариқ карточкалар ҳисобланади. Бельгия футболчилари 1-турда 3 та сариқ олган, Англия эса бугун битта сариқ карточка ишлаб олди. Бундан кўриниб турибдики, айни пайтда 2-турни Англия терма жамоаси биринчи ўринда якунлади.\nЯна бир қизиқ ҳолат: бу йилги ЖЧда Англия чемпион бўлиб кетиши мумкин. Негаки, Хосеп Гвардиола Ла-Лигада ишлаганда Испания, Бундеслигада ишлаганда Германия чемпион бўлган экан. Кўрамиз, кузатамиз.\nЖЧ-2018, G гуруҳи, 2-тур\nАнглия – Панама 6:1 (5:0, 1:1)\nГоллар: 1:0 – 8 Стоунз, 2:0 – 22, пенальти Кейн, 3:0 – 36 Лингард, 4:0 – 40 Стоунз, 5:0 – 45, пенальти Кейн, 6:0 – 62 Кейн, 6:1 – 78 Балой.\nАнглия: Пикфорд, Уокер, Стоунз, Янг, Магуайр, Лингард (Делф, 63), Лофтус-Чик, Стерлинг, Хендерсон, Триппьер (Роуз, 70), Кейн (Варди, 63).\nПанама: Пенедо, Торрес, Дэвис, Мурильо, Эскобар, Купер, Гомес (Балой, 69), Годой (Авила, 63), Барсенас (Арройо, 69), Родригес, Перес.\nОгоҳлантиришлар: Купер (10), Лофтус-Чик (23), Эскобар (45), Мурильо (72).\nАнглия ЖЧ-2018 Панама


Бакиевнинг укасига касалхонадан қочгани учун жазо оғирлаштирилди | ҚИРҒИЗИСТОН ЯНГИЛИКЛАРИ\nБакиевнинг укасига касалхонадан қочгани учун жазо оғирлаштирилди\nБиринчи май туман суди ҳокимиятдан қулатилган президент Курманбек Бакиевнинг укаси Ахмат Бакиевни қамоққа олиш қарорини қабул қилди. Кенжа Бакиевнинг ўзи касалхонадан ғойиб бўлгандан сўнг қидирувга берилган.\nБиринчи май туман суди раиси Адилбек Субанкулов 3 мартда ғойиб бўлган Ахматбек Бакиев жасосини оғирлаштирди.\nЭнди уни манзил колониясида эмас, Миллий хавфсизлик давлат қўмитасининг тергов изоляторида қўриқчи остида сақлаш ҳукми чиқарилди.\n“Шу билан Ахмат Бакиев 336 моддада кўзда тутилган “Озодликдан маҳрум этиш жойидан қочиб кетиш” жиноятини содир этди”, - деб айтилади Олий суд матбуот хизмати томонидан тарқатилган мактубда.\nЖазони ўташ давлат хизмати (ГСИН) матбуот котиби Александр Никсфорд, олдинроқ 6 мартда Ахмат Бакиевнинг қочиши устидан жиноий иш қўзғатилганлигини хабар қилганди.\n«Иш ҳозирда Ички ишлар вазирлигида тергов қилинмоқда. Жазони ўташ давлат хизмати ходимларини ўз ичига олувчи бошқарма тергов гуруҳи тузилмоқда”, - деди котиб.\nАхмат Бакиев ғойиб бўлишидан олдин «КафМедЦентрПлюс» хусусий клиникаси стационар муолажа олаётган эди.\n“35чи манзил колонияси ходимлари ҳар куни унинг олдига касалхонага келиб, текшириб, унинг жойида эканлигини қайд этиб кетишар эди. Бироқ 3 март куни тушликдан сўнг, одатдагидек уни текшириш учун келганларида, у ўз жойида йўқ эди”, - деди Никсфорд.\n“Бутун ҳафта давомида уларнинг [судланганларни] қаердалиги умуман назорат қилинмайди. Бироқ шанба кунлари улар белгиланиб кетишлари шарт. Сўнг кейинги шанбагача улар мутлоқ эркин ҳаёт кечиришлари мумкин”, - деди матбуот котиби.\nЖЎДХ маълумотларига кўра, 2012 йилнинг 24 январида собиқ президентнинг укаси пневмания натижасида соғлиги ёмонлашгани туфайли Бишкек касалхонасининг стационар бўлимига кўчирилган эди.\nАввалги мақолаТўқмоқ: Маҳаллий сайлов натижаларини қайта санаш бекор қилинди\nНавбатдаги мақолаҲукумат Ахмат Бакиевнинг қочишида ким айбдорлигини аниқламоқда


"Humo" тўлов тизимининг ишга тушиш вақти маълум бўлди - Terabayt.Uz\nЎзбекистон миллий тўлов тизими – "Humo" 2019 йил январь-февраль ойларида ишга тушади. Бу ҳақда 30 ноябрь куни Марказий банк (МБ) раисининг биринчи ўринбосари Тимур Ишметов Ўзбекистон банк секторига бағишланган "Тараққиёт тамойиллари" телекўрсатувида маълум қилди, деб ёзади Turon24.uz.\nТимур Ишметовнинг сўзларига кўра, янги тўлов тизими учун тўлов терминаллари ҳамда банкоматлар сотиб олишни Марказий банк ўз зиммасига олади.\n"Биз янги терминаллар ва банкоматлар сотиб олишни тижорат банкларига юкламасликка қарор қилдик. Терминалларни сотиб олиш ва "Humo" пластик карталарни чиқариш билан Марказий банкнинг ўзи шуғулланади. Ушбу терминаллар VISA ва Маster Card каби халқаро карталарни ҳам қабул қиладиган бўлади. "Humo" пластик карталари эса ҳозирда мавжуд UzCard тўлов терминалларида ҳам ишлайди. Бу борада хеч қандай муаммо бўлмаслиги керак", дейди Тимур Ишметов.\nЖорий йилнинг 15 сентябрида Ўзбекистонда ягона бўлган UzCard тўлов тизими қарийб 3 кунга ишдан чиққан эди. Бунинг натижасида деярли барча аҳоли пластик карталаридаги ўз пулларини ишлатиш имкониятини вақтинча йўқотган. 19 сентябрда эса президент Ўзбекистонда янги миллий тўлов тизими яраталиши ҳақида қарор қабул қилди.\nҚарорга кўра, янги миллий тўлов тизимини яратиш Марказий банкнинг зиммасига қўйилгач, октябр ойининг охирида Марказий банк тўлов тизимига ном танлаш танлови ўтказди. Овоз бериш натижасига кўра, янги тўлов тизими "Humo" номини олди.\n#"Humo" тўлов тизими


Пахтада 16 ёшли қиз ҳалок бўлганидан БМТнинг хабари бор, лекин...\n27 июн 2022, Тошкент вақти: 12:37\nЎзбекистонда пахта мавсумини мониторинг қилаётган Халқаро Меҳнат ташкилоти экспертларига маҳаллий расмийлар ҳамроҳлик қилмоқда.\nХалқаро Меҳнат ташкилоти Ўзбекистонда бошланган пахта мавсумининг илк кунларида 16 ёшли ўқувчи қиз ҳалок бўлганидан хабардор, лекин бу ҳақда ҳозирча изоҳ бермайди. БМТ қошидаги ташкилот мутахассислари шу кунларда пахта мавсумида болалар меҳнатидан фойдаланилиши олдини олиш мақсадида мониторинг ўтказиш учун Ўзбекистонга сафар қилмоқда. Лекин ҳуқуқ фаоллари халқаро кузатувчиларга маҳаллий расмийларнинг ҳамроҳлик қилиши вазиятга холис баҳо берилишига ҳалақит беришидан хавотир билдирмоқда.\nХалқаро Меҳнат ташкилоти Женевадаги бош қароргоҳи вакили Озодлик билан ўзаро суҳбатда 9 сентябр куни Қашқадарё вилоятида 16 ёшли ўқувчи қизнинг фожеавий ўлимидан ташкилотнинг хабари борлигини тасдиқлади. Лекин, суҳбатдошимиз, бунга оид саволлар билан Ўзбекистондаги миссия фаолятини ташкиллаштираётган мутасаддиларга мурожаат қилишимзни тавсия қилди.\nБМТ қошидаги ижтимоий адолат ва меҳнат ҳуқуқлари масалалари билан шуғулланадиган тузилма миссиясининг Ўзбекистонга сафарини ташкил қилиш билан шуғулланаётган Ольга Богданова эса бу ҳодисадан бехабарлигини айтади. Богданова хоним Озодлик сўровига юборган ёзма жавобида, бу мавзуга тўхталмади.\nХалқаро Меҳнат ташкилотининг яна бир мулозими Ҳанс фон Роланд ҳам “экспертларимиз минтақага сафар қилмоқда, лекин ҳозирча ҳеч қандай изоҳ бермай туришга қарор қилдик”, деган жавоб билан чекланди.\nЖаноб фон Роланд ҳам пахта терими мавсумида иштирок этган 16 ёшли Мухлиса Ражабованинг ўлимидан хабари йўқлигини билдирди.\nҚашқадарёнинг Қарши туманида пахта йиғим-теримида қатнашаётган 16 ёшли Мухлиса Ражабова 9 сентябрь куни электр токи уришидан ҳалок бўлганини Озодликнинг Қашқадарё вилояти прокуратурасидаги манбаси тасдиқлаган эди.\nХМТ расмийлари юборган ёзма жавобда айтилишича, ташкилот экспертларининг фаолияти асосан Ўзбекистонда пахта етиштиришда болалар меҳнатидан фойдаланилишининг олдини олишга қаратилади.\nЎзбекистонда болалар ва катталар мажбурий меҳнатидан фойдаланишга қарши курашиб келаётган Cotton Campaign халқаро ташкилотининг Вакили Мэтью Фишер Дэли 16 ёшли ўқувчи қизнинг пахта теримида қатнашаётиб ҳалок бўлгани фактининг ўзи болалар меҳнати муаммоси борлигини кўрсатади, дейди.\n- Халқаро меъёрларда болалар меҳнати ва болалар меҳнатининг энг ёмон кўриниши, деган тушунчалар бор. Энг ёмон кўринишдаги болалар меҳнатига 18 ёшгача бўлган болалар ҳаёт учун хавф туғдирувчи меҳнат тури билан шуғулланиши киради. Ўзбекистон қонунларида пахта териш ҳаёт учун хавфли меҳнат тури, деб топилган. Яъни 18 ёшгача бўлган ҳар қандай бола пахта тераётган бўлса, болалар меҳнатининг энг ёмон кўриниши ҳисобланади, дейди Cotton Campaign вакили.\nЎзбекистонда пахта мавсумини мониторинг қилаётган Халқаро Меҳнат ташкилоти экспертлари далаларга вазиятни ўргангани чиққанларида, уларга маҳаллий расмийлар ҳамроҳлик қилмоқда. Озодликка келаётган кўплаб хабарларга кўра, теримчилардан ўз хоҳишимга кўра, пахта теряпман, деган мазмунда тилхат ёзиб беришга мажбурланмоқда.\nБу вазиятда халқаро мониторинг самара бериши шубҳа остида қолмоқда ва аксинча келгусида Ўзбекистон ҳукуматининг мажбурий меҳнат муаммосини хаспўшлашига ҳисса қўшиши мумкинлигига оид хавотирларга сабаб бўлмоқда.\nМэтью Фишер Дэли гапиради:\n- Халқаро Меҳнат ташкилоти вакиллари жойдаги вазиятдан хабардор, деб умид қиламиз. Биз улар билан маълумот алмашиш учун мулоқот ўрнатишга ҳаракт қилмоқдамиз. Улар бундай мониторингни амалга оширишда қабул қилинган протоколларга амал қилишади. Афсуски, Ўзбекистон ҳукумати йиллар давомида мазкур муаммони мониторинг қилишга уринган фуқароларни, мустақил кузатувчиларни таъқиб қилиб келган. Лекин Халқаро меҳнат ташкилоти миссиясиси натижа беришига умид қилиб турибмиз, дейди Cotton Campaign ташкилоти вакили Мэтью Фишер Дэли.\nХалқаро Меҳнат ташкилоти баёнотида айтилишича, Ўзбекистондаги пахта мавсуми мониторингида экспертларнинг саккиз гуруҳи иштирок этади. ХМТ миссиясининг якуний ҳисоботи қачон чиқиши эса ҳозирча номаълум.


230 миллиардлик “Сайлов шоу” « Ўзбекистон Халқ Ҳаракати\n230 миллиардлик “Сайлов шоу”\n02 January 2020 - 14:17\nБугун Ўзбекистонда энг кўп муҳокама-ю мунозараларга сабаб бўлаётган мавзу бу шубҳасиз сайловлар мавзуси.\nСийқаси чиқиб улгурган бўлсада биз ҳам ана шу мавзудаги камина шахсан гувоҳи бўлган айрим воқеалардан сиз азизларни воқиф қилмоқчиман.\nАсосий мавзуга ўтишдан аввал ортиқ маблағ эвазига саҳналаштирилган “сайлов шоу” учун аҳоли….. демак биз бошладик. Бюджет ташкилотида фаолият кўрсатганим учун доимо мани қандайдир ўзимга маълум-номалум ишларга, комиссия аъзолигига ва яна бир қанча ҳақ тўланмайдиган жамоатчилик ишларига қўшиб қўйишларига икки йил бўляптики кўникиб ҳам қолдим. Ўзбекистон шароитида бу оддий ҳол.\nСайловга ҳам ану шу тарзда, розилигимни олмасдан қўйиб қўйишди. Сайлов кунига 10 кун қолгунгача ҳаммаси биноийдек, ҳарҳашасиз ўтди, сайлов куни яқинлашган сари қора булут осмонни қоплагани каби тўс тўполонлар бошланиб кетди.\nҚизиқувчанлигим менга берилган вақтинчалик ваколатдан фойдаланиб Олий Мажлис ва маҳаллий кенгашга қўйилган номзодларни таржимаи ҳолини ўрганиб чиқишдан бошладим. Ўрганишлар давомида бир неча фактларга дуч келдим.\nОлий Мажлис Қонунчилик палатаси ҳамда халқ депутатлари вилоят кенгаши депутатлигига номзодлар вилоят ҳокимияти, хусусан, вилоят ҳокимларини бевосита шафелиги ва бошчилиги остида танланади.\nСавол туғилади сиёсий партияларгагина берилган бу ваколат қандай қилиб вилоят ҳокимини иштироки билан тугаяпти?\nЖавоб шуки сиёсий партиялар сиёсий мустақил эмас. Вилоят ҳокими истаган вақтда 5 та партиянинг вилоят раҳбарларини ҳузурига чақириб, топшириқ ва кўрсатма бера олади. Ўзим бир неча бор шундай йиғилишларни гувоҳи бўлдим.\nПартия раҳбарлари номзодларни 80 фоиз ҳолларда вилоят ҳокими билан келишилган ҳолда илгари суради. Мос равишда халқ депутатлари туман шаҳар кенгаши депутатлигига номзодлар туман-шаҳар ҳокимлари билан келишиб, уларнинг руҳсати билан қўйилади.\nКўриниб турибдики асосий дрижёр ҲОКИМЛАР!\nШахсий кузатувларим давомида сайловдаги найрангларни икки босқичга: сайловгача ва сайловдан кейинги найранглар. Биринчи босқич, 5 та партиянинг вилоятлардаги раҳбарлари билан Олий Мажлисга номзодлар танлаб олинади, сайлов компанияси бошланади сўнгра икки кун аввал аҳолига олам-олам ваъдаларни бериб, депутат бўлиш амбицясида ёнаётган номзод бирдан ўз “ихтиёри” билан ариза ёзиб номзодлиги бекор қилади. Кун.уз ва бошқа ОАВларда жами 6 нафари ўз ихтиёри билан Олий Мажлисга бўлган номзоди бекор қилинди, шуларнинг иккитаси Тошкент вилоятининг Чирчиқ шаҳридаги 96-Чирчиқ сайлов округидан қўйилган ва Паркент тумани 93-Паркент сайлов окуригидан қўйилган номзодлар ўз аризасига кўра номзодлик мақоми бекор қилинди.\nСиртдан қараса бу оддий ҳолга ўхшаши мумкин, аслида эса парда ортидаги “ўйин”ни самараси эди. 93-Паркент сайлов окуригидан Олий Мажлис Қонунчилик палатаси депутатлигига номзод Нуров Зокир Тоймасовични ариза ёзишини ташкил қилган шахс Акмал Саидов эди.\nФактларни келтирсам. Худди шу сайлов округидан Миллий тикланиш партиясидан Тошкент вилояти ҳокимини ўринбосари Одил Таджиев илгари сурилган. Таджиевни яқиндан таниганлар, айниқса “Камолот”чилар биладики у Акмал Саидовни шогирди эканлигини.\nХос давраларда Таджиев Акмал Саидов унинг устози, “криша”си эканлиги билан бот-бот мақтанишни ҳуш кўради. 2018 йил июл ойида вилоят ҳокимига ўринбосар бўлганидан кейин Тошкент вилоятида мислсиз талон-тарож ишлари, ижтимоий соҳада коррупцияни болалатишга айни шу Таджиев “доялик” қилган. Фактлар келтирсам, у келган заҳоти вилоятда ижтимоий соҳани комплекс раҳбари мавқеидан фойдаланиб мауйян ставка эвазига кадрлар алмашинувини амалга ошириш фаолиятининг асосий йўналиши эди.\nМасалан, 2018 йил ноябр ойида вилоят Жисмоний тарбия ва спорт бошқармасига Каримов дониёрни 5000 АҚШ доллари эвазига, шу йил декабр ойида вилоят Маданият бошқармаси бошлиғи лавозимига Раимқулов Шавкатни ҳам айни ставкага, қолаверса туман-шаҳар ҳокмини ёшлар сиёсати бўйича ўринбосари лавозимларига ҳам пора эвазига ишга жойлашни касб қилиб олган.\nЭнг эътиборли жиҳати у “қўйган” кадрлар 6 ойдан кўп ишламас, берган порасини ортиғи билан оқлаб жуфтакни ростлар эди. Одил Таджиевни яна бир “ўғри”лик манбаси бу Ўзбекистонга хос бўлган дабдабали байрамлар ва фестиваллар каби тадбирларга ажратилган маблағларни систематик ўмаришни йўлга қўйиб олган эди.\nМасалан, 2018 йил 6-10 августларда Шаҳрисабзда ўтказилган Мақом фестивалида Тошкент вилояти иштирокини таъминлаш учун ажратилган 3 млрд сўмни маълум қисмини декоратив рассом Азамат Сатторов билан тил бириктириб аслида қўрсатилмаган хизматга пул тўлаб, декоратив рассом орқали бу пулларга эгалик қилган. Тошкент вилоятидаги мустақиллик байрами учун 960 млн сўм пулни ажратиб таниқли режиссиёр Саъдулла Абдуллаевга ўтказиб, у орқали ундириб олган.\nБу каби ҳолат мактаб ва мактабгача таълим муассасаларини таъмирлаш учун ажратилган маблағларни собиқ бошқарма бошлиғи Шукур Бурхонов орқали оларди. Бир сўз билан айтганда у “ўзбекона” пул ювиш тизимини жорий қилган. Энди мавзуга қайтсак, айни қаҳрамонимиз Одил Таджиевга сайловдаги потенсиал оппоненти Паркентдаги мактаб директори Нуров Зокир Тоймасович ҳисобланарди. Мактаб ҳам Одил Таджиевни комплекси, сайловга бир неча кун қолганда Нуровни Таджиев хонасига чақириб, агар ўз ихтиёри билан номзодликдан воз кечмаса мактаби обдон текширилиб шунча йилги обрўсига жиддий путур етказишни писанда қилиб таҳдид қилган ва натижада Нуров номзоликдан воз кечди. Не тонгки, Таджиев сайлов натижалирига кўра Олий Мажлис Қонунчилик палатасига депутат этиб “сайланди”, даҳлсизлик мақомини олди, бу ёғига уни ҳар қандай жиноят учун бериладиган жавобгарликдан сақлайдиган мақомни ўзига расмийлаштирди.\n96-Чирчиқ сайлов округидан Ўзбекистон Халқ демократки партиясидан кўрсатилган номзод Миргазиева Зуҳра Тураевна, Чирчиқ шаҳар ҳокими ўринбосари, шаҳар хотин-қизлар қўмитаси раиси эди. сайловолди компаниялари даврида етарлича фаоллик кўрсатаётган номзод сайловга атиги 1 кун қолганда номзодликдан ўз ихтиёри билан воз кечди. Кейинчалик маълум бўлишича, шаҳар ҳокими Қаҳрамон Рашитов ўз ўринбосарига “юқоридан” шундай топшириқ бўлганини айтиб ариза ёздиришга мажбур қилди.\nБу сайловгача бўлган найранглар. Сайловдан кейинги найранглар эса сиз азизлар ҳар куни ижтимоий тармоқларда ёйинланаётган сайлов блютенларини сохталаштириш ҳолатлари акс этган видеолар орқали кўриб, хабардор бўлиб турибсиз. Бу мен бевосита гувоҳ бўлган ҳодисаларни айримлари холос, биз билмаган яна қанча найранглар содир бўлди бу оллоҳга аён.\nАйрим “ватанпарвар”, “фидоий”лар Ўзбекистонни кўролмасдан, ғаламислик қиляпсан деган маломат тошларини отмасларидан аввал айтиб қўймоқчиманки, мақола мутлақо виждон амрининг ҳосиласи, билганларимни кенг жамоатчиликни хабардор қилиш орқали солиқ тўлвочилар тўлаган 230 млрддан зиёдроқ маблағ эвазига қўйилган бу томошадан халқ учун ҳеч қандай манфаат йўқлигини англадим.\nЯна ўша гап сиёсий партиялар ижро ҳокимиятидан мустақил бўлмас экан, сиёсий ислоҳотлар ўтказилмас экан бу каби театрлаштирилган томошалар фақат халқни зарарига хизмат қилади.\nP/S: Мақолада номлари тилга олинган шахслар ҳали ҳаёт, муҳлислар қизиқиб улардан асл воқеликни сўраб, ўзлари амин бўлишинлари мумкин.\nТаҳририят почтасига келган мактуб


Шавкат Мирзиёев Тожикистон халқига тинчлик, фаровонлик...\n28.12.2018 20:04 0 241\nЎзбекистон Республикаси Президенти Шавкат Мирзиёев 28 декабрь куни Тожикистон Республикаси Президенти Эмомали Раҳмон билан телефон орқали мулоқот қилди. Бу ҳақда Президент матбуот хизмати хабар берди.\nДавлат раҳбарлари аввало Янги йил муносабати билан бир-бирини самимий қутлаб, эзгу тилаклар билдирдилар.\nКўп қиррали шерикликни мустаҳкамлашнинг истиқболли йўналишлари ва аниқ лойиҳалари, шунингдек, минтақавий ва халқаро аҳамиятга молик долзарб масалалар кўриб чиқилди.\nЎзбекистон – Тожикистон муносабатларининг ривожи жадал суръат касб этгани ҳамда стратегик шериклик даражасига чиққани алоҳида қайд этилди.\nБунга, аввало, Ўзбекистон ва Тожикистон раҳбарларининг жорий йилда бўлиб ўтган тарихий давлат ташрифларидаги келишувлар натижасида эришилди.\nЎзаро визасиз тартиб жорий этилди, Давлат чегарасидаги барча ўтиш пунктларининг фаолияти қайта тикланди. Чегарадош ҳудудлар ўртасида мунтазам алмашинувлар йўлга қўйилди.\nБош вазирлар раислигида Ҳукуматлараро комиссия самарали фаолият юритмоқда.\nДавлат раҳбарлари икки томонлама товар айирбошлаш ҳажми сезиларли ошганини мамнуният билан қайд этдилар. Электр энергияси ва табиий газни барқарор етказиб бериш борасида ўзаро манфаатли ҳамкорлик қилинмоқда, автомобиль қатнови ва авиапарвозлар йўлга қўйилди.\nПрезидентлар маданий-гуманитар мулоқот изчил кенгайиб бораётгани, Ўзбекистон ва Тожикистонда ўтказилаётган турли тадбирларда мамлакатларимиз ижодий жамоалари мунтазам иштирок этаётганини мамнуният билан қайд этдилар.\nТошкент ва Душанбеда ўтказилган «Дўстлик кечалари» мамлакатларимиз ва халқларимиз маданий-маънавий яқинлигининг ёрқин ифодаси бўлди. Самарқанд ва Душанбеда Навоий билан Жомий ҳайкаллари ўрнатилди.\nШавкат Мирзиёев ва Эмомали Раҳмон мамлакатларимиз ўртасидаги кўп асрлик дўстлик ва яхши қўшничилик, стратегик шериклик муносабатларини Ўзбекистон ва Тожикистон халқлари фаровонлиги йўлида бундан буён ҳам кенгайтириш ҳамда мустаҳкамлаш борасида интилишлари қатъий эканини таъкидладилар.\nЯкунда Президентлар яна бир бор янги – 2019 йилда мамлакатларимизнинг қардош халқларига тинчлик, фаровонлик ва равнақ тиладилар.\nШавкат Мирзиёев Тожикистон Эмомали Раҳмон телефон орқали мулоқот\nКоронавирус 16/01, 12:31\nТожикистонда биттаям ковид-бемор қолмади — Тожикистон ССВ\nЖамият 15/01, 22:47\n10 ойлик танаффусдан сўнг Ўзбекистон ва Тожикистон ўртасида доимий авиарейслар тикланди


ҲАМЗА – янги ўзбек адабиёти асосчиларидан бирими?\nСиз бу ердасиз: Бош сахифа / Тендерлар / ҲАМЗА – янги ўзбек адабиёти асосчиларидан бирими?\nДан Админ, Тендерлар 2018-02-26 25\nЯнги адабиёт асосчиларидан бири бўлиш учун ижодкорга истеъдодли бўлиб туғилишнинг ўзи камлик қилади. Бунинг учун у ижодкор сифатида омадли ҳам бўлиши шарт. Яъни унинг истеъдоди билан давр эҳтиёжлари бир-бирига мувофиқ тушмоғи керак. Худди Данте, Навоий, Пушкин зиммасига тушган омадли қисмат янглиғ. Шу маънода Ҳамза толеъи кулган ижодкор. У Беҳбудий, Фитрат, Қодирий ва Чўлпон билан бирга янги ўзбек адабиёти тамал тошини қўйганлардан биридир. Номлари зикр этилган улуғларимиз бутун бир миллат олдига давр юклаган улкан, кечиктирилмас муаммоларни, аввало, тўғри идрок этганлар, сўнгра асосийларини муваффақиятли ҳал этганлар. Шуниси билан уларнинг барчаси ижодкор сифатида жуда ҳам омадлидирлар.\nЎзбек адабиёти кейинги 500 йил мобайнида чинакамига икки туб бурилишни бошидан кечирди. Биринчиси, Навоий ва Бобур даври ўзбек (туркий) адабиёт билан боғлиқ бўлса, иккинчиси, ҳеч шубҳасиз, жадидлар даври адабиёти билан боғлиқ бурилишдир. Эҳтимол, Беҳбудий, Ҳамза, Фитрат, Қодирий ва Чўлпонларга насиб қилган истеъдод кучи Навоий ва Бобурнинг даҳоси билан бўйлаша олмас, лекин уларнинг маданият, маънавият, адабиёт, санъат ва илм соҳасида амалга оширган ишлари буюк салафлар хизматидан асло кам эмас. Зеро, жадид боболаримиз ўз зиммаларига давр юклаган миссияни жуда юксак даражада адо этганлар. Беҳбудий асосан мафкурада, Ҳамза драмада, Фитрат илмда, Қодирий насрда, Чўлпон эса шеъриятда ана шу улуғ вазифани бекаму кўст бажарганлар. Академик Наим Каримов ёзади: “ХХ аср бошларида туғилган ва шаклланган жадид адабиёти ўз олдига янги адабий бадиий вазифа қўйди ва вазифани ўташ жараёнида шу вақтга қадар адабиётимиз хазинасида бўлмаган янги адабий тур ва жанрлар, тасвир воситалари ва усулларининг юзага келишини тақозо этди”. Бинобарин, бугунги, замонавий ўзбек адабиёти айнан кейинги янгиланиш йўлидан, жадидлар бошлаб берган қутлуғ йўлдан ривожланиб бораётганлигининг ўзиёқ адабиётимизда юз берган сўнгги туб бурилишнинг нақадар аҳамиятли эканини кўрсатади. ХХ ва ХХI аср мобайнида адабиётимизнинг деярли барча соҳаларида юз берган асосий ўзгаришлар, янгиланишлар ана шу иккинчи туб бурилиш майдонида содир бўлди ва бўлмоқда, десак, айни ҳақиқатни айтган бўламиз. Чунки туб бурилиш бўлиши учун истакнинг ва ҳатто истеъдоднинг ўзи етмайди. Бунинг учун даврнинг қўйнида янгиланиш эҳтиёжи пайдо бўлиши керак. Беҳбудий, Ҳамза, Фитрат, Қодирий ва Чўлпонлар ана шундай эҳтиёж туғилган пайтда дунёга келдилар. Гарчанд уларнинг шахсий қисматлари фожиали якун топган эса-да, (биронтаси ўз ажали билан ўлмаган, аксинча, янги ўзбек адабиёти йўлбошловчиларининг ҳаммаси айни ижодлари гуллаган вақтда қатағон қилинган!) номлари зикр этилган улуғлар ижодкор сифатида чиндан-да бахтлидирлар.\nҲамза – серқирра ижодкор. Умуман, серқирралик жадид ижодкорларининг аксарига хос. Ҳамза – улуғ драматург, Ҳамза – анъана ва новаторликни бирлаштирган шоир, Ҳамза – бошловчи носир, Ҳамза – ўткир публицист, Ҳамза – моҳир педагог, Ҳамза – миллий композитор, Ҳамза – оташин нотиқ, Ҳамза – режиссёр, Ҳамза – театр арбоби... Булардан ташқари, халқимизнинг бу фидойи ўғлони юртнинг келажаги – маърифат, маориф, адабиёт, таълим-тарбия йўлида амалга оширган ишларининг салмоғи жуда оғир тош босади. Бу қутлуғ йўлда Ҳамза молини ҳам, жонини ҳам аямаган. Бу гаплар шунчаки чиройли гаплар эмас. Ҳамза ва у каби ўнлаб улуғ жадидларимизнинг тақдир йўллари чиндан-да бугунги замондош инсонни ҳайратга солишга қодир. Бу ўринда биз Ҳамза ижодий фаолиятининг тўрт қиррасига тўхталамиз, холос. Булар Ҳамзанинг драма, шеърият, наср ҳамда публицистика соҳаларидаги фаолиятидир.\nҲамза драматургияси. ХХ аср аввалида ижтимоий-сиёсий ҳаётдаги янгиланишлар асрлар давомида Шарқ мумтоз адабиёти анъаналари руҳида тараққий этиб келаётган ўзбек адабиётида драматик турни пайдо қилди. Драманинг туғилиши ўзбек адабиёти учун худди роман жанри каби янги ҳодиса эди. Ҳамза ана шу ҳодисанинг бошида турди ва ўз драматик асарлари билан ўзбек драматургиясига асос солди. Мадомики, сўз шу масалага келиб тақалган экан, Ҳамза ва унинг ўзбек драматургиясидаги ўрни масаласида баҳсли қарашлар борлигини айтиш жоиз. Хуллас, масала қисқа ва лўнда баён қилинса, шундай ҳолга келади: Мирмуҳсин Шермуҳамедов (“Бефарзанд Очилдибой”, 1914 йил), Ҳамза (“Янги саодат ёхуд Миллий роман”, 1915) лар роман тажрибасига илк марта қўл урган бўлса-да, уларнинг ҳаракатлари бир тажриба, уриниш даражасида қолган эди. Қодирий эса “бир ҳамла”да “Ўткан кунлар” (1924) билан роман жанрининг рисоладаги талабларига жавоб берувчи йирик насрий асар яратган эди. Шунинг учун ҳам Қодирий ўзбек романчилигининг асосчиси дейилади. Ёхуд Навоийдан олдин Хоразмий, Лутфий, Атоий, Саккокийлар туркий тилда ашъор битгани билан бу тилдаги улуғ хизматлари туфайли айнан Алишер Навоийни ўзбек адабиёти ва адабий тилининг асосчиси деймиз. Адабиётшунослик илмининг мана шу баҳолаш мезонини драматургия соҳасига тадбиқ қилингудек бўлса, қаршимизда қуйидагича манзара қад ростлайди: гарчанд Маҳмудхўжа Беҳбудий “Падаркуш” (1911) номли 2,5 бетлик пьесаси билан ўзбек адабиётида пьеса ёзиб беришни бошлаган бўлса-да, драматургиянинг бутун талабларига жавоб бера оладиган пьесаларни айнан Ҳамза Ҳакимзода Ниёзий (“Заҳарли ҳаёт” (1916), “Майсаранинг иши” (1926), “Паранжи сирларидан бир лавҳа ёки Яллачилар иши” (1927)ни ёзди. Булардан ташқари, “Бурунғи сайловлар”, “Жаҳон сармоясининг энг охирги кунлари”, “Қозининг сирлари”, "Эл қузғунлари” каби 1921 ва 1928 йиллар орасида ёзилган катта-кичик драмалари мавжуд. Бас, шундай экан, Қодирий ўзбек романчилиги асосчиси деган номга қанчалик сазовор ва ҳақли бўлса, Ҳамза ҳам ўзбек драматургияси асосчиси деган унвонга шунчалар ҳақдор ва муносиб бўлиб кўринади. Албатта, ушбу масала юзасидан мавжуд фактларни турли йўсинда таҳлилу талқин этиб, бир-бирига қарама-қарши хулосаларни ўртага ташлаш мумкин. Аммо адабиёт илмининг баҳолаш критериялари ҳамма учун бир хил бўлиши адолатдан эканлигидан келиб чиқиладиган бўлса, Қодирийга раво кўрилган адолат мезони Ҳамзага келганда таврини ўзгартирмаслиги лозим бўлади. Албатта, бу жиддий масаланинг бошқа нозик жиҳатлари ҳам бўлиши мумкин. Бундай жиҳатлар истисно қилинмайди. Шунинг учун ҳам соҳа билимдонлари ушбу баҳсталаб масала бўйича асосли, илмий мушоҳадаларини қайтадан ўртага ташлашса, адабиётшунослик ва драматургия кесишган нуқтадаги битта муаммога ойдинлик киритилган бўларди. Нима бўлганда ҳам, ҳали драматургиямизнинг ҳам амалий, ҳам назарий саҳнасида амалга оширилиши, ҳал этилиши керак бўлган жуда кўп ишлар олдимизда турибди. Бунга, жумладан, Ҳамзанинг драма соҳасидаги ўта салмоқдор ижоди ҳам манба бўлиб хизмат қилади.\nҲамзанинг 1916 ва 1920 йилларда ёзилган “Бой ила хизматчи”, “Лошман фожиалари”, “Фарғона фожиалари” каби асарлари йўқолган. Фақат “Лошман фожиалари”нинг “Истибдод қурбонлари” деган қисми ҳамда “Бой ила хизматчи” драмасининг афишаси сақланиб қолган. Яқин-яқинларгача театрларимизда қўйилиб келган “Бой ила хизматчи” драмасини эса драматург Комил Яшин афишада акс этган мазмун бўйича қайта тиклаган.\nҲамзанинг ўзбек драматургия соҳасидаги фаолиятини қисқача қилиб, у ўз даври халқ ҳаётини кўзгуга солиб кўрсатиб беришнинг уддасидан чиқди, дейиш мумкин. Бу эса, барча замонлар ижодкорининг муқаддас орзуси ҳисобланади. Шунинг учун ҳам Ҳамзанинг энг сара драмалари ҳозиргача саҳна юзидан тушмай келмоқда.\nБулардан ташқари, Ҳамзанинг яна “Ҳақиқат нима?” деган асар ёзганлиги, лекин қўлёзма нашр бўлмай йўқолгани ҳақида маълумот бор. Чунончи, “Шоиримиз Ҳамза Ҳакимзоданинг қисқача таржимаи ҳоли”да “Ҳақиқат нима?” деган бир зўр асар ёзғон бўлсада, табъ эттира олмай йўқотғон” деган маълумот келади. Бу ҳақда Ҳамзанинг ўзи “Таржимои ҳол”ида “...эски подшолар турмушидан бир “Ҳақиқат кимда?” исмли ҳавосиз опералик роман ёзған эдим, ўғурлатдим, бугунки, топилмайдир” деб ёзади. Чунки замон ғоят алғов-алғовли эди. Ҳамзаниг ўзи ҳам гоҳ мактаб очаман деб, гоҳ халқ маърифати йўлида хизмат қиламан деб, гоҳ театр ташкил этаман деб доимо сафарларда юрган, ҳаётнинг қайноқ қучоғида оқимга қарши хўп сузган. Бинобарин, жадид ижодкорнинг ўзига яраша дўст-душмани кўп бўлган. Боз устига, “Ҳиндистон, Макка, Мадина, Шом, Бейрут билан саёҳат қилиб, Стамбулға ўқишға келган бўлсам ҳам...” деган эътирофларидан Ҳамзанинг бир қанча хорижий мамлакатларни кезиб келгани ҳам маълум бўлади. Бундай талотўп ва саёҳатларнинг ичида, тарафдор ва рақибларнинг даврасида ўша асарнинг йўқолгани ҳақидаги маълумот кишида шубҳа уйғотмайди.\nҲамза шеърияти. Жадидлар шеъриятининг яловбардори Чўлпон эсада, Ҳамзанинг таржимаи ҳоли айнан шеъриятида кўпроқ намоён бўлган, дейиш мумкин. Чунки шеър – мобил жанр. Унда шоир имкон топди дегунча қисқа вақт ичида ўз ҳис-туйғуларидан тортиб, ижтимоий, сиёсий, мафкуравий, маърифий ғояларини бирин-сирин қозозга тушириб қўяверган. Чоп-чопларнинг орасида аксар ҳолларда шеърларни қайта ишлаш имкони бўлмаганидан мазмун ва шакл мутаносиблиги жиҳатидан қиёмига етмаган машқлар кўплаб учрайди. Қатъи назар, Ҳамза шеърлари унинг босиб ўтган йўлларидан гувоҳлик бериб туради.\nХХ юз йиллик ибтидосида миллатнинг тафаккур гуллари маърифатсизликни юртнинг энг оғриқ нуқталаридан бири деб билдилар. Шунинг учун ҳам улар истеъдодларини элни ўқимишли қилишга бағишладилар, бу йўлда вақтлари, кучлари, маблағлари ва ҳатто жонларини ҳам аямадилар. Улар халқнинг маърифатли бўлишини юрт равнақи ва миллат тараққийсининг асоси, деб билдилар. Оқибат – адабиётда маърифатли киши образи пайдо бўлди. Авлоний, Сўфизода, Ибрат, Ҳамза, Фитрат, Чўлпон каби қатор шоирларнинг ижодида шу ғоя қайта-қайта ишланди.\nУзун гапнинг қисқаси шуки, ХХ аср тонготарида Беҳбудий, Фитрат, Ҳамза, Қодирий ва Чўлпон томонидан мафкура, илм ва адабиёт соҳасида амалга оширилган ишларнинг аҳамияти юз йилларга эмас, балки минг йилларга татийди. Чунки бугунги адабиётимиз, театримиз ва бу соҳалар илми айнан улар асос солган йўлдан ривожланиб бормоқда. Уларнинг ҳурматини жойига қўйиш, ХХ ва ХХI адабиётию, театрининг сарчашмаси айнан юқорида номлари зикр этилган боболаримизнинг ижодлари эканлигини ҳамиша ёдда тутишимиз сиз билан бизнинг улуғ боболаримизга нечоғли муносиб ворис бўлганимизни билдиради. Шу маънода, адиблар хиёбонида Навоий, Бобур, Машраб, Огаҳий каби улуғлардан сўнг айнан Беҳбудий, Фитрат, Ҳамза, Қодирий ва Чўлпон каби жадид боболаримизнинг ҳайкаллари қад ростласа, бир томони, тарихий ҳақиқат тикланиб, замонавий адабиёт ва мумтоз адабиёт ўртасига кўприк ташлаган,бошқа томони, ҳозирда боғни безаб турган ХХ асрнинг забардаст ижодкорлари ўз олдиларига келиб қўшилган устозларининг даврасида қадларини янада адл тутган бўлур эди.\nУлуғбек Ҳамдам, адабиётшунос


Рамазон ҳайити бошланди\nБугун жаҳоннинг кўплаб мусулмон мамлакатларида, жумладан Саудия Арабистонида Рамазон ҳайити бошланди.\nБу мамлакатда Ҳайит намози сешанба куни ўқилди.\nИкки муқаддас масжид жойлашган мамлакат уламолари душанба оқшомида ҳилол кўринганини эътироф эканлар,\nРамазон рўзаси тугаганини, Ийд ал-Фитр сешанба куни бошланажагини эълон қилдилар.\nҲайит намози Қирғизистонда ҳам сешанба куни ўқилди. Ўзбекистон, Туркманистон ва Тожикистонда эртага – чоршанба куни ўқилади.


Россия: Ўзбек мигрантлари нега паспорт олишга шошилмаяпти? - BBC News O'zbek\nРоссия: Ўзбек мигрантлари нега паспорт олишга шошилмаяпти?\nРоссияда охирги 10 йилда биринчи марта аҳоли сони камайиши қайд этилган.\nПутин: экстремизм учун Россия фуқаролигидан маҳрум қиламиз\nФото муаллифлик ҳуқуқи Alexei Druzhinin\nImage caption Президент Путин ўтган йили мигрантларнинг Россия фуқаролигини олишларини осонлаштирувчи ҳужжатни имзолаган.\nНажот - мигрантларда\nРоссиялик демографларга кўра, собиқ совет давлатларидан мигрантлар оқимисиз Россия ўзи ёқасида турган "демографик чуқур"дан чиқолмайди.\n"Бизнинг ҳисоб-китобларимизча, мигрантлар оқимисиз яқин келажакда Россия аҳолининг барқарор ўсишига эришолмайди", - дея россиялик демограф Андрей Коротаевнинг сўзларидан иқтибос келтирган 360tv.ru нашри.\n"Аслида йилига 1 миллион мигрант аҳоли муаммосини ҳал қилган бўларди. Аммо Россиядаги ҳаёт ва меҳнат шароитларига мос бунча сондаги мигрантни топиш имконсиз", - деган Коротаев.\n"Россия ўзбекистонлик мигрантларнинг қадрини энди билмоқда", - дейди таҳлилчи.\n"Бу мигрантлар ҳозирда уйларига юбораётган 10-12 миллиард доллар атрофидаги маблағларнинг икки-уч баробарга кўпайишига имконият яратади", - дейди Анвар Ҳусаинов.\n"Бунга демографик вазиятнинг ўзи йўл қўймайди. Россияда Марказий Осиё республикаларига кириб келадиган ортиқча куч, тирик аҳолининг ўзи йўқ. Биз бу ерда ютуқлик томонда бўламиз", - дейди Анвар Ҳусаинов.\n"Ўзбекистон Республикасининг фуқаролиги тўғрисида"ги 1992 йилда қабул қилинган қонунга 2016 йил 23 сентябрда ўзгартириш ва қўшимчалар киритилган.\nШавкат Мирзиёев имзолаган ўзгартиришларга кўра, "агар шахс чет давлатнинг фуқаролигини олган бўлса, Ўзбекистон Республикаси фуқаролигини йўқотиши мумкин".\nЛавҳани YouTube каналимизда томоша қилинг.


Жиззахдаги оромгоҳларда болажонлар мазмунли дам олишмоқдами? » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахдаги оромгоҳларда болажонлар мазмунли дам олишмоқдами?\nЖиззахдаги оромгоҳларда болажонлар мазмунли дам олишмоқдами?\n“Табассум” энди болажонларга табассум улаша олади\nФототанқид: “Табассум” бу йил болажонларга табассум улаша олмайди(ми)?\nЖиззахнинг «Коиноти»да нима гап?\nЁзги оромгоҳда спорт беллашувлари ташкил этилди


Apple iPhone 8 Samsung Galaxy Note 8 фаблетини Хитойдан ҳайдаб чиқармоқчи. Бунда унга ким ёрдам беряпти?\nХитойда шу кунга қадар Samsung Galaxy Note 8 фаблетига 20 минг атрофида олдиндан буюртма берилган, бироқ ушбу фаблетдан кейинроқ намойиш этилган Apple iPhone 8 моделига эса олдиндан берилган буюртмалар сони 4 миллиондан ошиб кетган, дейилади Business Korea нашрининг хабарида.\nКутилмаганда Samsung компаниясининг Galaxy Note 8 фаблети Хитойда у қадар оммалашмаяпти, фаблет хитойликларда ижобий таассурот қолдирмаяпти. Бунга сабаб сифатида унинг қиммат нархи (1060 АҚШ доллари) ва олдиндан буюртма бериш пайтида 15 доллар тўланиши талаб қилиниши (шу йўл билан Samsung ишлаб чиқарилиши зарур бўлган Galaxy Note 8 миқдорини аниқламоқчи) кўрсатилмоқда. Apple iPhone 8 смартфонига олдиндан буюртма бериш вақтида эса ҳеч қандай бўлов талаб қилинмайди.\nБундан ташқари, хитойликлар миллий компанияни қўллаб-қувватлаш учун 1060 долларлик Samsung Galaxy Note 8 фаблетини эмас, балки 550 доллар турадиган Xiaomi Mi Mix 2 қурилмасини харид қилишмоқда. Бироқ, айнан мана шу сабаб нега АҚШ брендини четлаб ўтмоқда – умуман тушунарсиз, деб ёзилмоқда мақолада.


507 Ўқиш режими + -\nҲақиқатда, болалар жамиятнинг ойнасидир. Уларда оталарининг ҳилқатларию, ҳулқлари намоён бўлади. Фарзанд инсон аслининг давомчисидир. Ўйлайманки, суратдан олдин аслни ислоҳ қилиш лозим. Болаларни ислоҳ қилишдан олдин уларнинг оталарини ислоҳ қилгин. Хоҳласанг, «фарзанд тарбияси» деб эмас, «ота тарбияси» деб ёзгин. Шак-шубҳа йўқки, она болани дунёга келтиришга хизмат қилгани каби, оила жамиятнинг бир бўлагини етиштириб беради. Ўз навбатида бола тарбиясида онанинг ўрни беқиёсдир. Қачонки она оила қуришга ҳам жисмонан, ҳам руҳан, ҳам маънан тайёр бўлса, туғилажак фарзанд ижобий шаклланади. Бунда боланинг руҳан, жисмонан, ақлан соғломлиги, инсонлар билан ўзаро хуш муомаласи, гўзал хулқи назарда тутилади.\nМукаммал оила – мукаммал фарзандлар\nВақтида суғорилган кўчат гуркираб ўсгани каби ўз оиласида суғорилган, парвариш қилинган ҳар бир фарзанд етук инсон бўлиб етишади. Суғоришинг гўзал ва мукаммал бўлса, сен етиштираётган кўчат илдизи чуқур, мустаҳкам, кўп соя берувчи, танаси бақувват, сершох, сербарг, сермева, гўзал манзарали, хуллас, фойдали дарахт бўлади. Сен фарзандингга бераётган гўзал тарбияни ана шундай суғоришга қиёслаш мумкин. Шундай тарбия топган фарзанд оилапарвар, халқпарвар, ватанига содиқ ва фидокор инсон бўлиб вояга етади. Бундай фарзанд ўз замондошларидан ҳар жиҳатдан устун, яратган Роббини яхши танийдиган бўлади. Нопок, қаровсиз ерда нимжон, илдизи саёз, беқарор, фойдаси кам, салгина шамолга илдизи билан қўпорилиб йиқиладиган дарахт ўсади. Боғбон ўзининг меҳри, маҳорати, меҳнати билан бундай кўчатни парваришлаб, такрор-такрор суғориб, серфойда, самарали дарахтга айлантиради. Оилани ҳам худди шунга қиёслаш мумкин. Эй Мураббий! Фарзандингга қандай тарбия берсанг, келажакда шунга яраша мева оласан…\nЭккан кўчатингдан яхши ҳосил олишни хоҳлайсанми ёки ёмон ҳосилними?\nЭй Ота! Сен-чи?\nСен қандай бўлсанг, фарзандинг ҳам шундай бўлади. Ўғлинг қандай бўлишини орзу қилсанг, ўзинг унга намуна, ибрат бўлгин.\nОила гўзал ва мукаммал бўлса, фарзандлар ундан-да гўзал ва мукаммал бўладилар. Агар акси бўлса, аксинча бўлади. Гоҳида ноқобил оиладан ҳам Аллоҳ таолонинг фазли билан тарбияли, гўзал ахлоқли фарзандлар етишиб чиқишлари мумкин. Ҳар бир қоидада истисно бор!\nАзизларим! Бахтли оила бахтли фарзандларни, бахтсиз оила умидсиз, бахтсиз фарзандларни етиштиради. Агар фарзандингиз бахтли ҳаёт кечиришини хоҳласангиз, ўзингиз бахтли ҳаёт кечиришни бошланг!\n09:37 / 02.01.2017 1791\n02:14 / 29.11.2016 3779\n02:27 / 21.08.2017 2419\nСНАЙПЕР КЕЛИН Тўққизинчи мактуб Дунёда гўдакнинг чулдирашидан кўра тантаналироқ мадҳия йўқ Виктор ГЮГО Ассалому алайкум, қадрли адажонимиз Энг аввало давоми...\n01:00 / 28.03.2017 1931


Куч –бирлик ва бирдамликда!\nАзал азалдан маълумки, халқимиз бошига келган ҳар қандай қийинчилик ва синовларни матонат, сабр-у бардош, аҳиллик ва бирдамлик билан мардонавор енгиб ўтган. Бугун ҳам ана ўша анъанага содиқ қолган ҳолда эл бошига иш тушганда халқимиз бирлашиб, бир бирига ёрдам қўлини чўзмоқда.\nҚорақалпоғистон Республикасидаги саховатпеша тадбиркорлар, “Ёшлар иттифоқи”нинг Нукус шаҳар Кенгаши ҳамда Қорақалпоғистон Республикаси божхона бошқармаси билан ҳамкорликда республикадаги Иккинчи жаҳон уруши иштирокчилари, боқувчисини йўқотган ёлғиз қариялар, ногиронлиги бўлган шахслар ҳамда кам таъминланган оилалар ҳолидан хабар олишмоқда ҳамда мазкур оилаларга бирламчи озиқ-овқат маҳсулотларини беғараз ёрдам сифатида етказиб беришмоқда.\nБундай хайрия ишлари саховатли, бошқанинг дардини ҳам ўзиники деб биладиган халқимиз томонидан якдиллик билан ҳар куни амалга оширилмоқда. Биз бирлашиб ҳар қандай синовларга қарши катта кучга айланамиз ва албатта, енгамиз.


17.05.2020 – Дарё уз Янгиликлар\nМашхур брендлар АКШда иркчиликка карши оммавий харакатга кушилди\nРоссиядан фукароларни олиб келиш учун кушимча рейсларни амалга ошириш масаласи куриб чикилмокда – ТИВ\nСамаркандда арзимаган сабаб билан бошланган жанжал улимга олиб келди\n30 кишилик туйга кимларни таклиф килиш мумкин?\nЛа Лига бошланишига бир хафта колди. Бизни нималар кутмокда?\nГлавная / 2020 / May / 17\nАрхивы за день : 17.05.2020\n«Давлат тили хакида»ги конуннинг янги тахрири Олий Мажлис мухокамасига киритилди\n3 weeks ago\tЖахон Comments Off on «Давлат тили хакида»ги конуннинг янги тахрири Олий Мажлис мухокамасига киритилди\nОлий Мажлис Конунчилик палатасига «Давлат тили хакида»ги Конуннинг янги тахрири киритилди. Масъул кумита томонидан конун лойихаси биринчи укишда куриб чикишга тайёрланмокда. Бу хакда «Миллий тикланиш» демократик партияси рахбари Алишер Кодиров уз телеграм каналида маълум килди. «Миллий тикланиш» демократик партияси сайловолди дастуридаги асосий масалалардан бири сифатида ушбу конун лойихасини жиддий мухокама килишга …\n3 weeks ago\tСпорт Comments Off on Тони Фергюсон Хабибга: Болакай, якинда куришамиз!\nЕнгил вазн тоифасидаги UFC жангчиси Тони Фергюсон чемпион Хабиб Нурмагомедовнинг куллаб-кувватлашига жавоб кайтарди. Фото: Getty Images Аввалрок Хабиб UFC 249 мусобакасида Жастин Гетжига енгилган Фергюсонни куллаб-кувватлаганди. «Хурмат, Хабиб. Сен хали хам менга 20 та «отжимание» карзсан. Отангнинг холати яхшиланганидан мамнунман. Якинда куришамиз, болакай! Хакикий финалга тайёргарлик куришда давом эт», — дейди Фергюсон. 10 май …\nФаргонада ДХХ хамкорлигида утказилган тадбирда 15 кунда 200 кгдан ортик гиёхвандлик воситалари аникланди\n3 weeks ago\tСиёсат Comments Off on Фаргонада ДХХ хамкорлигида утказилган тадбирда 15 кунда 200 кгдан ортик гиёхвандлик воситалари аникланди\nФаргона вилоятида Ички ишлар органлари, Давлат хавфсизлик хизмати, Миллий гвардия ва махалла фукаролар йигинлари билан хамкорликда «Кора дори — 2020» кенг камровли тадбирининг биринчи боскичи утказилмокда, деб хабар бермокда вилоят ИИБ матбуот хизмати. Фото: Фаргона вилояти ИИБ матбуот хизмати Кайд этилишича, 2020 йилнинг 1—15 май кунлари гиёхвандлик воситаларининг ноконуний муомаласи билан боглик …\nУзбекистонда коронавирусдан согайганлар сони 2213 нафарга етди\n3 weeks ago\tЖамият Comments Off on Узбекистонда коронавирусдан согайганлар сони 2213 нафарга етди\nХоразм вилоятида 16 май куни коронавирус инфекциясига чалинган 18 нафар бемор согайиб, реабилитацияга кузатилди, деб хабар бермокда ССВ матбуот хизмати. Фото: Хоразм вилояти хокимлиги Тузалганларнинг 5 нафари Хоразм вилоятидан, 2 нафардан Бухоро, Кашкадарё, Фаргона, Жиззах вилоятлари ва Коракалпогистон Республикасидан, 1 нафардан эса Тошкент шахри, Самарканд ва Тошкент вилоятларидан. Улардан 13 нафар фукаро …\n3 weeks ago\tСиёсат Comments Off on Хасад – куплаб гунохлар манбаи. Рахимберди домла Рахмонов билан сухбат\nИнсоният ер юзида истикомат килишни бошлагач содир этилган илк гунох хасаддан булди. Кобил укаси Хобилни улдирди. Бугунги кунда хам хасаддан азоб чекаётганлар ёки хасад иллати билан касалланганлар орамизда кам эмас. Хужа Аламбардор масжиди имом хатиби Рахимберди домла Рахмонов билан сухбатимиз шу мавзуда кечди. Хасад нима? У кандай пайдо булади? Хасад …\nРоссия карантиндан чикмокда, бу кандай окибатларга олиб келиши мумкин? Шифокорлар фикрлари\n3 weeks ago\tЖахон Comments Off on Россия карантиндан чикмокда, бу кандай окибатларга олиб келиши мумкин? Шифокорлар фикрлари\nРоссияда 12 май кунидан бошлаб коронавирус пандемияси билан боглик карантин чекловлари юмшатилмокда. Баъзи худудларда савдо марказлари ва очик айвончага эга кафелар очилди. Курилиш ва саноат корхоналари иш бошлади. Фото: Антон Ваганов / Reuters Баъзи худудларда ахолига никоб такиш тавсия килинди ёки мажбурий этиб белгиланди. Аммо Россияда хар куни 10 мингга …


Ургутда хусусий шифохона очиш ҳақида ким бош қотиради? | O'zLiDeP\nУргутда хусусий шифохона очиш ҳақида ким бош қотиради?\nБиламиз Ургут ўзининг ишбилармон одамлари, тадбиркорлари билан бошқа ҳудудлардан ажралиб туради. Ҳақиқатан ҳам туманда жуда яхши тадбиркорлик муҳити яратилган. Мисол учун кўпчиликка яхши муълум бўлган ҳозирда нафақат юртимизда балки, жаҳон бозорида ҳам ўз ўрнини топиб бораётган “UrGazCarpet” гиламлари ҳам шу туманда тайёрланади. Бундай корхоналар туманда бисёр. Уларни номма-ном келтиришнинг хожати йўқ, албатта.\nЛекин, ана шундай ажойиб ишбилармонлик муҳити ҳукмронлик қилаётган туманда бирорта ҳам хусусий тиббиёт муассасасининг йўқлиги очиғи бизни бироз ҳайрон қолдирди. Тўғри туман кўп тармоқли тиббиёт бирлашмаси аҳолига намунали хизмат кўрсатиб келмоқда. Лекин у ерга борганимизда қабул бўлимида турнақатор навбатларни гувоҳи бўлдик. Тиббий ташҳис қўйишга мулжалланган ушбу бўлим одамлар билан гавжум.\nШифохона мутасаддилари билан суҳбатлашганимизда ушбу тиббиёт бирлашмаси салкам ярим миллионга яқин аҳолига хизмат кўрсатиши маълум бўлди. Қолаверса, муассасада бугунги кунда кўп эҳтиёж сезилаётган компьютер томография аппарати ҳам йўқ. Беморлар бунинг учун шаҳар марказидаги хусусий поликлиникаларга қатнамоқда.\nИшчи гуруҳ аъзолари мавжуд вазиятни атрофлича ўрганиб, хусусий тиббиёт муссасасини очишга қаратилган лойиҳалар билан танишишди ва бундай лойиҳаларни ҳаётга татбиқ этиш бўйича тадбиркорларга амалий кўмак беришга қаратилган таклиф ва тавсияларни ишлаб чиқишди. Ушбу таклифлар тегишли ташкилотларга тақдим этилади ҳамда ижроси депутатлик назоратига олинади.\nO`zLiDeP Самарқанд вилояти Кенгаши\nТошонов Яздон Каттақўрғон туман Кенгаши раисининг биринчи ўринбосари апппарат раҳбари2019-02-06 12:16:02\nУргут туманида хусусий тиббиётни ривочлантириш учун жуда катта имкониятлар мавжуд.\nХолмурод Сориев, Халқ депутатлари Нуробод туман Кенгашидаги O'zLiDeP депутатлик гуруҳи раҳбари2019-01-31 20:26:44\nХусусий тиббиёт хизмати тизимини йўлга қўйиш ва ривожлантириш биринчидан, тиббий хизмат кўрсатишда рақобат муҳитини яратиб, тиббий хизмат сифатини яхшилайди, иккинчидан, аҳоли ортиқча оворагарчилигига чек қўйилиб, қулайлик муҳитини яратишда муҳим аҳамият касб этади. Бу борада Уругутлик партиядошларимиз ишларига муваффақият тилаймиз!


«Москва кўз ёшларга ишонмайди» фильми қаҳрамонлари 40 йил ичида қай даражада ўзгарди? (фото) - 13 Ноября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2020-11-27, 9:50 PM\nГлавная / Bosh sahifa » 2020 » Ноябрь » 13 » «Москва кўз ёшларга ишонмайди» фильми қаҳрамонлари 40 йил ичида қай даражада ўзгарди? (фото)\nДрама жанридаги ушбу сериал туркча суперқаҳрамон ҳақида ҳикоя қилади. Шукру Ўзйилдир гавдалантирган бош қаҳрамон мактаб ўқитувчиси бўлади ва қаҳрамон бўлиш хаёлига ҳам келмайди. Ҳаётини ўқитувчиликка бағишлашни истаган Фотиҳ тўғри ва адолатли инсон экани сабаб истиқомат қиладиган шаҳридаги ноҳақликларга: давлат ташкилотларининг бепарволиги ва полиция ходимларининг сотилиб кетганига чидай олмайди. Шундан кейин у шаҳар ҳимоясига отланади ва кундузи устоз сифатида дарс бериб тунда кўчаларни босқинчилардан тозалайди. Фотиҳнинг ушбу танлаган позицияси шахсий ҳаётига ҳам таъсир қилмай қолмайди, у кўнгилдагидек қизни учратади. Бушра йигитни ноҳақликларга қарши курашишда қўллаб-қувватлайди.\nЁзувчи Зулфу Ливанелининг «Константинопол меҳмонхонаси» китоби асосида суратга олинган драма жанридаги сериалда Нургул Яшилчой ижросидаги қаҳрамон Зейнепнинг бир вақтлар йўл қўйган хатоси кейинчалик ҳаётини буткул изидан чиқариб юборади. У қадрдон ерини тарк этишига тўғри келади ва орадан 20 йил ўтиб гуноҳини ювиш учун қайтиб келади. Бу вақтда у кучли, мустақил, ўзини ҳимоя қила оладиган ва хатоларини тўғрилаб, уни азоб чекишга сабабчи бўлганларни кунини кўрсатадиган аёл бўлган бўлади.\n«Яхши оила бошлиғи»\nКомедия жанридаги ушбу сериалда ота ва бола муносабатларига асосланган воқеалар ривожини кўриш мумкин. Сюжетга кўра, ҳар куни оила аъзолари турли қийинчиликларга дуч келади ва уларни ҳал қилишига тўғри келади, аммо катта ва кичикларнинг муаммоларни ҳал қилиш борасидаги қарашлари фарқ қилади. Шунга қарамасдан, умумий ечим ва қарор қилишни уддасидан чиқади. Асосийси эса уларнинг барчаси ҳаётдан мамнунлик ва позитивликни йўқотмайди.\nРомантик ва драма жанрларини ўзида мужассам этган мазкур сериалда икки ёш тўсатдан учрашиб, бир кўришда бир-бирини севиб қолади. Уларнинг ҳар иккиси ҳам ёш бўлишига қарамай, муносабатларига жиддий ёндашади ва биринчи қадамни қилишдан чўчийди. Севги ўти аланга олиб бўлганида эса ажралишига тўғри келади. Кейин эса турли қийинчилик ва муаммоларга қарамай ҳаракат қилишига тўғри келади. Алперен Дуймаз, Хафсанур Санжактутан сериалда бош қаҳрамон ролини ижро қилади.\n«Менинг чап тарафим»\nМелис Живелек сценарий муаллифи бўлган мазкур сериал молиявий инқирозга учраганидан кейин оилавий аҳволи ёмонлашгани сабаб онаси билан бирга бўлишга мажбур бўлган қиз ҳақида. Авваллари исталган нарсани ўзига раво кўриши мумкин бўлган, Туркиянинг энг олди йигитлари эътиборида бўлган қизнинг шоҳона ҳаёт тарзи буткул ўзгаради. Ночор аҳвол, оддий уйда яшашига тўғри келган қиз ҳаётига бой оиланинг фарзанди бўлган йигит кириб келганидан кейин воқеалар ривожи кутилмаган тарзда давом этади. Бош ролларни Ўзге Ягиз, Толга Менди ва Жемре Байсел ижро қилади.\n«Бир онанинг гуноҳи»\nДрама жанридаги ушбу сериал машҳур филиппин сериали «Қайси даражада» сериалининг ремейки ҳисобланади. Жиддий юрак хасталиги безовта қиладиган ўғлининг ҳаётини сақлаб қолиш учун қилинадиган операцияга пул топиш учун ёлғиз она қотиллик қилишига тўғри келади. Ўғли тирик қолади, аммо у бир умр гуноҳкор бўлиб қолади. Бу ҳам етмагандек, ўғли у ўлдирган инсоннинг қизини яхши кўриб қолади. Бош ролларни Ўзге Ўзберк, Мерт Язиджиўглу ва Симай Барлос ижро қилади.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 171 | Добавил: #xabarlar, #Yangilik, #uznews, #новости, #Yangiliklar, #habarlar, #newsuz, #ahborot, #news | Рейтинг: 0.0/0


ДЙҲХХ ходимларига янги намунадаги алкотестер мосламалари фойдаланишга топширилди — Sof.uz\nДЙҲХХ ходимларига янги намунадаги алкотестер мосламалари фойдаланишга топширилди\n5.12 17:53 77 Ўзбекистон\nЎзбекистонда Йўл-патруль хизмати ходимларига топширилган янги намунадаги алкотестер мосламаси текширув жараёнида ҳайдовчини суратга олиш хусусиятига эга. Бу ҳақда Йўл ҳаракати хавфсизлиги бош бошқармаси хабар қилди.\nМаълум қилинишича, ҳозирги вақтда 150 дона янги намунадаги алкотестер республика бўйлаб ЙПХ ходимларига тарқатилган. ЙПХ ходими ҳайдовчини алкоголь ичимликдан маст деб гумонлаган вақтда Алcостоп 8000С алкотестер мосламаси ёрдамида ҳайдовчи тўхтатилган жойнинг ўзида текширувларни амалга оширади.\nҚурилма актив ҳамда пассив режимларда ишлатилади. Пассив режимда ҳайдовчи тўхтатилган пайтда ЙПХ ходими алкотестернинг пуфлаш томонини ҳайдовчига қаратади ва 5—10 сантиметр масофада ҳайдовчининг оғзидан чиққан этанол буғлари орқали унинг алкоголь ичимлик истеъмол қилгани ёки йўқлиги маълум бўлади. Агар у спиртли ичимлик истеъмол қилган бўлса, алкотестердаги миллиграмм кўрсаткичи кўтарилади.\nШундан сўнг ҳайдовчининг мастлик ҳолатида экани ёки маст эмаслигини аниқлаш учун қурилма актив режимга ўтказилади. Бу режимда мастлик ҳолатини текшириш жараёнида қўлланиладиган бир марталик ускунадан фойдаланилади. Алкотестерда камера бўлиб, пуфлаш жараёнида ҳайдовчининг юз қисмини тасвирга олади ва чекда акс эттиради.\nҚайд этилишича, агар ҳайдовчининг оғзидан чиққан этанол буғларнинг концентрация кўрсаткичи 0,135 миллиграм ва ундан юқори бўлса, у маст деб топилади ва Маъмурий жавобгарлик тўғрисидаги кодекснинг 131-моддаси (транспорт воситаларини маст ҳолда бошқариш) тартибида баённома расмийлаштирилади.\nУшбу модда билан айбор деб топилган ҳайдовчи транспорт воситасини бошқариш ҳуқуқидан бир йилу олти ойдан уч йилгача муддатга маҳрум қилиниб, базавий ҳисоблаш миқдорининг йигирма беш баравари миқдорида жаримага солинади.


16 июль, 2020, 22:30\nТеглар:Про-лига | Нефтчи | Хоразм | Турон | Шўртан | Оқ-тепа | Истиқлол | Зомин\nҚизиқ, про-лигада қайси жамоага Суперлига "чиптаси" насиб этаркин?\nКўпинча асосий эътиборимизни Суперлигага қаратиб, ундан кейинги ўринда турувчи лигага аҳамиятсиз бўлиб қоламиз. Бундай манзара авваллари ҳам мавжуд бўлиб келган. Албатта, бунга ўзига яраша бир нечта сабаблар ҳам етарли эди. Ўзи шундоқ ҳам Суперлигамизнинг савияси ҳали у қадар кучайиб кетмаган бир пайтда биринчи лиганинг ҳолатини гапирмаса ҳам бўларди.\nОхирги пайтларда эса ПФЛ томонидан қандайдир ўзгаришларга қўл урилмоқда, чемпионатларимиз савиясини ошириш йўлида тартибли иш жараёнлари йўлга қўйилиш арафасида. Бунгача қуйи лигадаги савияни бироз бўлса ҳам кўтариш ва тартиб-интизомни яхшилаш учун бир қатор вариантлар синаб кўрилди. Аммо сира бундай ўзгаришлар ўзини оқлайвермади. Қолаверса, у ерда мақсадсиз иштирок этаётган ва кун ўтса бўлди, қабилидаги вазифани ўзларига сингдириб олган жамоалар ҳам бор эди.\nХуллас, яна бир қанча сабаблар туфайли ҳам Суперлигадан кейинги ўринда турувчи лигага нисбатан қизиқишлар сусайиб кетганди. ПФЛга эса барча вазият яхши аён эди ва бу йилдан бошлаб про-лигада формат ўзгартирилди. Эндиликда саккизта жамоа ПФЛ талабларига жавоб берган ҳолда про-лигадан жой олди ва ундан кейинги мусобақа сифатида биринчи лига ташкил этилди.\nПро-лигадаги саккизта жамоа - “Шўртан”, “Нефтчи”, “Истиқлол”, “Турон”, “Зомин”, “Оқ-тепа”, “Хоразм” ва “Динамо” клублари иштирок этмоқда. Айнан ушбу қатнашчилар Суперлига йўлланмаси учун кураш олиб бормоқда. Табиийки, уларнинг орасида биринчи ўрин эгаси Суперлигага йўл олади, иккинчи ўрин эгаси эса плей-офф босқичида иштирок этади.\nУмуман олганда, ўзгаришлар сезиляпти ва про-лигага доир яна бир энг муҳим янгилик сифатида ПФЛнинг “Uzreport” телеканали билан шартнома имзолаганини айтиш мумкин. Унга кўра, эндиликда про-лиганинг энг муҳим баҳслари ҳам тўғридан-тўғри эфирга узатилади. Бу албатта олдинга ташланган қадам бўлади. Аммо бундай келишувлар шунчаки қоғозда қолиб кетмаса бўлгани.\nЖорий йилдаги про-лигада сараланган клублар олиб қолинганини инобатга олсак, энди ўйинлар ва курашлар бир мунча жонлироқ ва қизиқарлироқ кечишига умид қилса бўлади. Ўткинчи ўйинлардан узоқлашамиз, деган умиддамиз. Эътиборингизга эса жамоалардаги имконият ва бош мураббийлар ҳақида сўз юритамиз.\n“Шўртан” – бош мураббий Асрор Алиқулов\nЖиддий молиявий муаммолар қуршовида қолиб кетган клуб. Охирги йилларда бир қанча тўсиқларга дуч келди, жамоада ишлаган хорижликлардан бўлган қарздорликлар натижасида ФИФА ҳам “Шўртан”ни жазолади. Ҳозир ҳам бунинг асоратлари бор ва клуб тўлиқ муаммолардан қутулгани йўқ. Шунга қарамай, ушбу мавсумда жамоа янги мақсадлар билан курашга қўшилди. Бош мураббийликка эса барчага яхши таниш бўлган Асрор Алиқулов қайтарилди. Унинг қайтишига сабабчи бўлган инсон – бу Шамиль Ярулин. Бир неча йил “Насаф” клубининг раҳбари сифатида фаолият олиб борган мутахассис эндиликда “Шўртан”да иш бошлади ва бош мураббийликка Алиқуловни жалб қилди. Яқинда Асрор Чориевич Sports.uz сайтига берган интервьюсида Суперлигага қайтишга уриниб кўриши ҳақида айтганди. Аммо кўпроқ ёш ўйинчиларга ишонч билдирмоқда. “Шўртан” ушбу лигада қатнашаётганида доимо элитага чиқиш учун даъвогарлар қаторида эътироф этилади ва бу йил ҳам худди шундай. Қолганини эса вақт кўрсатади.\n“Нефтчи” – бош мураббий Асад Дўрмонов\nБу жамоа ҳақида кўп ва хўп гапириш мумкин. Аммо биз олдинги воқеликлар ҳақида яна тўхталиб ўтмоқчи эмасмиз. Шунчаки, бугунги кундаги “Нефтчи”га кўз ташлаш кифоя. Суперлигани тарк этганидан буён фарғоналиклар про-лиганинг доимий иштирокчисига айланиб бормоқда. Клубни эса ўтган мавсумдан бери Асад Дўрмонов бошқариб келяпти. Жамоа раҳбарларнинг эътиборидан четда қолгани учун ҳам олдинги мавқеини тиклаши учун яна қанча вақт керак бўларкин, билмадик. Бироқ бош мураббий “Нефтчи” ўз номига яраша бўлишини ва Суперлигага қайтиш асосий мақсадлиги ҳақида айтиб келмоқда. Аммо бу истакни амалда рўёбга чиқариш эса осон жараён эмаслигини фарғоналиклар яхши тушуниб туришган бўлса керак. Охирги пайтларда эса таркиби анча-мунча ёшартириб юборилди.\nДарвоқе, бунгача футболдаги фаолиятини якунлаган 37 ёшли Мансур Саидов катта футболга қайтганини эътироф этиш ўринли. У ушбу мавсумда яна “Нефтчи” шарафини ҳимоя қиляпти. Демак, клуб яна бир бор Саидовнинг тажрибасига эхтиёж сезган. Лекин Суперлигага қайтишни астойдил истаётган бўлса, таркибда янада тажрибали ўйинчилар зарур бўлишини ҳам унутмаслик керак. Негаки, қолган рақиблар ҳам жимгина қараб туришмайди.\n“Турон” – бош мураббий Ислом Исмоилов\nФарғона вилоятидан яна бир жамоа сифатида қатнашаётган “Турон” ҳақида ОАВ орқали анча-мунча эшитаётган бўлсангиз керак. Яъни, жамоа ўз олдига қўйган жиддий мақсадига яраша шарт-шароитларини ҳам янада яхшилаб бормоқда. Клубнинг моддий-техник базаси, инфратузилмаси борасида олдинга қадам ташланган. Ҳаммаси эса “Турон”нинг Суперлигага олиб чиқишга қаратилган. Албатта, яқинда ташкил этилган жамоа учун бу қийин бўлиши аниқ. Аммо улар барчасига босқичма-босқич эришишни кўзлашмоқда. Таркибида эса бир қатор яхши савиядаги ижрочилар борлигини кўриш мумкин. Айниқса, Суперлигада тўп сурган футболчилар эндиликда “Турон” шарафини ҳимоя қилмоқдалар. Бош мураббий сифатида эса ёш Ислом Исмоилов фаолият олиб бормоқда. Бунгача у биринчи лига жамоаларида мураббийлик иши билан шуғулланган. Албатта, Исмоилов ҳали яна тажриба тўплаши ва мураббийлик фаолиятида янада “пишиши” керак бўлади. Боз устига “Турон” Суперлигани кўзлаётган бўлса, бу борада бош мураббийнинг ҳам салоҳияти бунга қодир бўлиши муҳим саналади. Балки шунинг учун бўлса керак, ушбу жамоада маслаҳатчи мураббий сифатида Ислом Исмоиловнинг дадаси Мурод Исмоилов жалб қилинган. Табиийки, у ўғлига жиддий мақсад йўлида кўмаклашиши турган гап. Таркибга қарасангиз, Жавоҳир Соҳибов, Акмал Холмуродов, Даврон Исоқов, Акмал Ортиқов, Баҳодир Акрамов, Дониёр Исмоилов, Дилшод Хушбаков каби мухлисларга яхши таниш футболчиларни учратиш мумкин. Умуман айтганда, жамоада ҳаммаси жойида, фақат истакларни майдонда амалга ошириш қолди холос.\n“Истиқлол” – бош мураббий Сергей Лебедев\nФарғонадан про-лигада иштирок этаётган навбатдаги - учинчи жамоа сифатида “Истиқлол” ҳам борлигини унутмаслик даркор. “Нефтчи” ҳамда “Турон” сингари “Истиқлол” ҳам ўз олдига Суперлигага чиқиш вазифасини қўйган. Клубни эса анчадан бери Сергей Лебедев бошқариб келмоқда. Ёрдамчи мураббий сифатида эса чемпионатларимизнинг энг яхши тўпурарларидан бири бўлган Анвар Бердиев ишламоқда. Ўтган йили эса “Истиқлол” элита учун кураш олиб борганди. Бу йил ҳам улар яна бир бор мақсади сари уриниб кўришмоқчи. Таркибида эса Мўйдин Мамазулумов, Аббос Махсталиев, Хуршид Ходжаев, Роббим Ҳасанов, Умид Қодировга ўхшаган Суперлигада фаолият олиб борган футболчилар ҳам бор. Шуниси аниқки, “Истиқлол” Суперлига йўлидаги курашда рақобатни кучайтиради.\n“Оқ-тепа” – бош мураббий Александр Ежов\n“Оқ-тепа” ушбу дивизионнинг доимий вакилларидан бири бўлиб иштирок этиб келяпти. Эркин Жабборов, Максимилиан Фомин, Тимур Ҳакимов, Зафар Тўраев, Суннатилла Мамадалиев каби ўйинчиларга эга бўлган “Оқ-тепа”нинг ҳам мақсади жиддий. Бундан ташқари, таркибда нигериялик легионер ҳужумчи Ибрахим Томива ҳам тўп сурмоқда. У гол уриш қобилиятини кўрсатишни бошлаган. Бу йил эса бош мураббий сифатида Александр Ежов клубда иш бошлаган. Бунгача у “Хоразм”да ушбу лавозимда ишлаган. Шунингдек, “Оқ-тепа”да клуб раиси собиқ футболчи Алишер Шоғуломов эканлигини ҳам айтиш даркор.\n“Динамо” – бош мураббий Сергей Лушчан\nКуни кеча “Динамо”га Сергей Лушчан бош мураббий этиб тайинланди. У 12 кун давомида ушбу клубда бош мураббийлик қилган Равшан Аҳмедовнинг ўрнини эгаллади. Про-лиганинг дастлабки иккита ўйинида самарқандликлар мағлубиятга учрашганди. Натижада раҳбарият бош мураббийликка тажрибалироқ бўлган мутахассисни излашди ва якунда Лушчаннинг номзодида тўхташди. Лекин охирги йилларда “Динамо”нинг мавқеи бироз пасайгандек. Чунки клуб Суперлига билан про-лига орасида вақт ўтказмоқда. Катта қийинчилик билан кучлилар орасига чиқадию, аммо яна ўша мавсумнинг ўзидаёқ ўз жойига қайтмоқда. Мана, бу йил ҳам самарқандликлар яна Суперлига учун курашишга бел боғлашган ва Лушчанни ҳам шу мақсадда олиб келишган. Янги мураббий “Динамо”ни Суперлигага олиб чиқа оладими ёки йўқми, буни албатта вақт кўрсатади.\n“Хоразм” – бош мураббий Ғайрат Шихов\n“Хоразм” ҳақида нима дейиш мумкин? Жамоада жонбозлик кўрсатаётган шахс сифатида Мақсуд Каримовни айтиш мумкин. Кўп йиллар давомида “Насаф” шарафини ҳимоя қилган собиқ футболчи ўтган йили бутсаларини михга илганди ва шундан сўнг ўзи туғилиб ўсган шаҳарга қайтиб, ўша ерда ишлашга киришди. Натижада Каримов “Хоразм”да бош директор сифатида ишлаб келмоқда. Бош мураббийлик вазифаси эса Ғайрат Шиховга топширилган. Шундай бўлса-да, барча масъулият айнан Мақсуд Каримовнинг зиммасида дейиш мумкин. Лекин ҳозирча урганчликларни Суперлигага чиқиш салоҳиятига эга деб айтишимиз мушкул.\n“Зомин” – бош мураббий Жаҳонгир Жиямуродов\nЖиззахнинг “Зомин”и про-лига етакчиларига имкони қадар қаршилик кўрсатадиган жамоа сифатида гавдаланмоқда. “Насаф”даги ўйинлари орқали мухлисларга таниш бўлган собиқ футболчи Жаҳонгир Жиямуродов мураббийлик фаолиятига киришган ҳолда “Зомин”да иш бошлаган. Натижада у бор эътиборини ушбу жамоага қаратган. Лекин ҳозирча Суперлигага йўлланмани қўлга киритадиган даражада кучга эга эмас. Қолаверса, бу йил про-лигада рақобат ҳам ортган ва табиийки, “Зомин”га қийин бўлиши аниқ.\nСупер лига 16 команда килиш керак уйин кам кубок уйинлари чемпионат уйинчалик киматга эга эмас\nFargona 3 klub urniga 1tasi shakllanterib oliy legaga olib chiqqani maqulmi. har qalay Naftchi jarangdor nom uzbek fudboliga katta hissa qushkan klub azal azaldan nomdor klub. manga qolsa har bitta Viloyatdan bittadan klub bulsa. masalan Loka tosh kerak emas. chunki Temir yul asosan viloyatlardan daromat topadi. qerga kurgansiz Toshkentlikka viloyatka borib ishlashini yoki kasalhonaga borishi. demoqchiman. Loka urniga Horazm bitta klub qilsa. Oq tepa boshqa mafzu. chunki shahsiy klub deyishdi. shunchaki fikrda\nЎФА тартиб-интизом қўмитасининг навбатдаги йиғилиши бўлиб ўтди ва миллий чемпионатимизнинг бир қатор расмийларига жазо чоралари белгиланди


“Даволатишга ётқизсак, ҳамма хабар топади. Яхшиси…” - Huquq.uz\n“Даволатишга ётқизсак, ҳамма хабар топади. Яхшиси…”\n15:00 - 30.06.2021\nУч оғайни оилалари билан ота ҳовлисида туришади. Маҳалла-кўй Содиқ ака (исмлар ўзгартирилган) ва Хайринисо холанинг мўминқобил ўғиллари, хушхулқ келинларига ҳавас қилишади.\nЁзнинг биринчи куни эрталаб Содиқ аканикига ИИБ ходимлари келганини кўрган, эшитган қўни-қўшнилар эшик олдида тўпланишди. Замбилда усти ёпиқ жасадни олиб чиқиб машинага юклашди.\n– Нима бўпти ўзи? – қўшнилар бир-бирларидан сўрашади.\n– Турсунбой укаси Турғунбой билан уришибди. Ака укани ўлдириб қўйибди.\n– Ёпирай, эсли-ҳушли, ювош йигитлар-а…\n– Ичларидан нима ўтган, худо билади.\nТўнғич ўғил, салкам қирқ ёшга кирган Турсунбой ёлланма ишчи, уч фарзандини тарбияламоқда эди. Кечки пайт ишдан келганида Содиқ ака хонасига бошлади.\n– Турғунбой хотинини сўкиб, уриб ҳайдаяпти. Гап уқмайди. Зўрға тинчитдим. Келинни кеткизмадим, олиб қолдим.\nТурсунбой илгари эътибор бермаган экан. Турғунбой ҳовлида ўзи билан ўзи гаплашди. Гаплари тушунарсиз. Ғалати илжайди.\n– Эси оғиб қолаяпти, – деди хотини Зайнабхон. – Қўрқаяпман, ака, духтирга кўрсатинг.\nСодиқ ака қарши чиқди. «Жиннихонага ётқизишса, маҳаллада нима деган одам бўламиз? Ўғлим, яхшиси, табиб домлага ўқитинг». Турсунбой отасининг айтганини қилди. Бир неча марта домлани уйга олиб келиб, Турғунбойни ўқитди. Ҳар ўқитганидан кейин Турғунбой босилиб қолгандай бўлар, сўнг яна жазавага тушиб гоҳ хотини, гоҳ ака-укаси, баъзан ота-онасини куракда турмайдиган сўзлар билан ҳақорат қила бошларди. «Ўлдираман» дея тажовуз қилганидан кейин ҳам Содиқ ака, Хайринисо хола маҳалладан, қариндошларидан ор қилиб шифокорга кўрсатишмади.\nТурғунбой амакисидан бошқа ҳеч кимнинг гапига қулоқ солмас, Саҳоб амакигина уни тинчлантира оларди. Галдаги жанжалдан кейин хотини Зайнабхон икки боласини олиб ота уйига кетиб қолди. Турғунбой ўзидан эмас, ота-онаси, акасидан кўрди. «Ўт қўяман!». Кенжа укаси Тўхтасинжон Саҳоб амакига қўнғироқ қилди: «Тез келинг, уйни ёқиб юбормоқчи!». Саҳоб амаки ҳеч нарса бўлмагандай, у билан қуюқ сўрашди. Кўнглига йўл топиб таскин берди. Гапга солди, ёмон ниятини хаёлидан кўтаргизди.\n«Касалини яширсанг, иситмаси ошкор қилади» деганларидай қарийб бир йил давомида беморни шифокорга кўрсатмай, домлага ўқитишлар самара бермади, аксинча, фожиали тугади. Уканинг хурмача қилиқлари-ю бебошликлари, хуружларини ичига ютиб юрган ака бир куни портлаши тайин эди.\n2020 йилнинг баҳорнинг охири – 31 майдан 1 июнга ўтар кечаси хона эшиги тақиллаб, Турсунбой чўчиб уйғонди. Эшик очилиб хонага Турғунбой бостириб кирди. Унинг қўлида ип бор эди. Иккаласи бир-бирини ҳақорат қилишди. Турғунбой акасига ташланди. У зарбасига чап бериб, ўзини уриб йиқитди. Дуч келган жойига муштлади, тепди. Қўлидан тушган ипни бўйнига сиртмоқ қилиб бўғди. Типирчиламай қолганида ўлдириб қўйганига ақли етди. Жасадни нариги хонага судраб чиқди. Қон сачраган уст-бошини ечиб ҳовлида ёқиб юборди. Тонгга яқин амакисига қўнғироқ қилди. Етиб келган Саҳоб амаки билан Марғилон шаҳар ИИБга бориб, аянчли ҳодисани айтиб берди.\nСуд укасининг умрига зомин бўлган Турсунбойни 7 йилга озодликдан маҳрум қилди.


Ақлли бўлиш – фойдали: америкача таълим – mulkdor.com\nJanuary 13 2018, 06:01 ДунёЖамиятИлм-фанМақолаларЎзбекистон\nАмерика университетига кириш, грант олиш, жўшқин таълим жараёнида омон қолиш ва ўқишни иш билан уйғунлаштириш – ўзбекистонлик талабаларнинг шахсий тажрибалари билан танишамиз.\nМуаллиф: Екатерина Запитецкая. Мақола: kommersant.uz сайтидан олинди\nМаунт-Холиок коллежи талабалари Дональд Трампнинг АҚШ Президенти этиб сайланганлигига қарши чиқмоқдалар\nТаълим нархи ва грантлар\nШейла Бхарат, Маунт-Холиок (Массачусетс) коллежининг “Психология ва социология” йўналиши талабаси:\n– 12 та коллежга ҳужжатлар топширгандим, уларнинг еттитасидан ижобий жавоб келди. Ўқув муассасаси талабгирлиги ва грант суммасидан келиб чиқиб шу ерни танладим.\nМаунт-Холиок — кичкина қишлоқдаги қизлар коллежи. Бу ерда 2500 нафар талаба таҳсил олади.\nТаълим, яшаш ва суғурта йилига 58 минг долларга айланади. Менда бир нечта грант бор, улар таълимни тўлиқ қоплайди. Шу сабабли яхши ўқиш ва ақлли бўлиш фойда келтиради, дея оламан.\nАльбина Хартнер, Флорида университетининг интерьер архитектор-дизайнери мутахассислиги бўйича талабаси:\n– Флорида университети – штатдаги энг йирик ОТМлардан бири. Бу ерда генетика, атом энергетикаси бўйича илмий тадқиқотлар ўтказилади; бу ерда олимлар реактив қирувчи самолёт симуляторини бошқара олувчи сунъий мия етиштирдилар. Университет ўз битирувчиси – генетик кодни шарҳлай олгани учун Нобель мукофотини олган Роберт Граббс билан фахрланади.\nМагистратура йилига 27 минг долларга айланади, яшаш, тиббий суғурта, дарсликлар ва компьютер ҳақи бунга кирмайди. Мен Фулбрайт дастури бўйича таҳсил оламан, у яшаш ва дарсликларга харажатни кўтаради, таълимни эса университетнинг ўзи қоплайди.\nОдатда ОТМлар стипендияларни бакалавриат учун SAT (Scholastic Aptitude Test) ва магистратура учун GRE (Graduate Record Examinations) имтиҳонлари ўртача баллидан келиб чиқиб ажратадилар, баъзида олдинги ўқув юртлари баҳоларини ҳам инобатга оладилар. Спортчилар учун ҳам анчайин жиддий грантлар бор. Бундан ташқари, агар университетда ишлайдиган бўлсангиз, масалан профессор ёрдамчиси бўлибми, ёки маъмуриятдами, ўқиш бепул бўлади; бунга яна иш ҳақи ва тиббий суғурта ҳам қўшилади. Фақат таълим орқали нимага эришмоқчи эканингизни аниқ тасаввур қилишингиз керак. Билимингиз фаолият соҳангиз ва мамлакат ривожланишига таъсири қанчалик кенгроқ бўлса, грант ютиб олишингиз шунчалик осон бўлади.\nФлорида Университети президенти Кент Фкус билан бирга\nДанила Фролов, Балтимор округидаги Мэриленд университети магистратурасида компьютер инжинирингини ўрганади:\n– Коллежимиз мамлакат коллежлари рейтингида 159- ўринда ва энг инновацион ўқув юртлари орасида еттинчи ўринда туради. Бу ерда 14 минг нафар талаба психология, кимё, санъат, ахборот технологиялари, инжиниринг каби 40 та ихтисослик бўйича таҳсил олади. Асосий эътибор техник ихтисосликларга қаратилган.\nЙиллик таълим нархи штат резидентлари учун 14 минг, бошқа штатлар ва мамлакатлардан келганлар учун 22–24 минг долларни ташкил этади. Кўплаб молиявий дастурлар ва грантлар бор, улар ўқиш ҳақини қисман ёки тўлиқ қоплайдилар. Улардан баъзилари кампусдан иш бериб талабаларнинг ўзларига таълим учун пул ишлаб топиш имкониятини яратади. Масалан, Finaid ресурсида стипендиялар излаб кўриш мумкин.\nЎқишга қандай кирилади\nШейла: – Бу узоқ ва мураккаб жараён. 517 та коллеж ва университетда базавий университет таълимига кириш учун аризаларнинг ягона шакли – common application тўлдирилади, 500–1500 та сўзли иншо ёзилади, TOEFL (Test of English as a Foreign Language) ва SAT (ўқиш, математика ва ёзув қисми) имтиҳони топширилади.\nМактабдаги охирги тўрт йилги баҳолар ва резюме тақдим этилади. Мактабдан ташқари нима билан шуғулланганингизни ёзишингиз керак: қандай тўгаракларга боргансиз, кўнгиллилар сафида бўлганмисиз, спорт билан шуғулланганмисиз. Қўшимча равишда ўқитувчилардан тавсияномалар талаб этилади.\nМен қизлар коллежида ўқишим боис, бу ерда кириш учун рақобат катта бўлмади: статистикага кўра, 3 фоиз қизлар бундай коллежда ўқишни истар эканлар. Бутун коллеж тарихида мен Ўзбекистондан келган биринчи талаба бўлдим, бу ушбу ўқув юрти учун қўшимча бонус саналади. Энди улар, айтайлик, афишаларда 80 эмас, 81 мамлакат вакиллари таълим олиши ҳақида ёза оладилар. Ўқийдиганларнинг тўртдан бир қисми – чет элликлар.\nАльбина: – Менинг ўқишга киришим АҚШ элчихонаси ҳузуридаги Фулбрайт дастурига қатнашишга ариза топширишдан бошланди. Муваффақият қозонган номзодлар (100–200 нафардан иккитаси) икки йилга АҚШ университетларида ўқишга грант оладилар.\nБиринчи босқич – ариза топшириш. Учта эссе ёзилади ва кириш мақсадлари, қисқа муддатли ва узоқ муддатли режалар – магистр даражасини олгач, нималарга эришишни истайсиз, шулар кўрсатилади. Шунингдек ўқиш ва иш жойидан учта тавсиянома сўралади. Юқори балли номзодлар кейинги босқичга ўтадилар – инглиз тилида суҳбат. Иккита асосий имтиҳон топширилади: TOEFL ва GRE (7–11 синфлар дастури бўйича алгебра ва геометрия) ҳамда оғзаки. Оғзаки қисми жуда мураккаб – кам қўлланиладиган сўзлар ва архаизмларни билиш керак. Тест ўз ичига таҳлилий эссе ёзишни ҳам олади.\nУниверситетга мени суҳбатсиз қабул қилдилар – олдинги ютуқларим ва меҳнат тажрибам иш берди.\nДанила: – Магистратурага кириш Ўзбекистондагига қараганда унчалик мураккаб эмас. Тайёрлов ва ҳужжатларни таржима қилиш жараёни кўп вақт олди. Кириш жараёни асосан коллеж сайтида анкеталарни тўлдириш билан ўтади.\nКириш учун хорижий талаба TOEFL (камида 550-580), баъзида IELTS (камида 5,5) топшириши керак. GRE фақат магистратурага киришда сўралади.\nБалтимордаги Мэриленд университети Технологиялар маркази. Фото: Pinterest\nШейла: – Биз Liberal Arts тизими бўйича ўқиймиз – биринчи йил исталган йўналиш бўйича тўртта фанни танлаймиз. Мен психология, социология, инглиз адабиёти ва геологияни танладим. Ҳар бир фан юзасидан ҳафтада икки марта 75 дақиқадан учрашамиз.\nИккинчи йилда ихтисосликни аниқлаштирамиз ва таълим чуқур тус олади. Ҳар бир фан бўйича дарс ҳафтада бир марта ўтказилади ва уч соат давом этади. Охирги курсда кунига биттадан фан бор. Жума куни ўқиш бўлмайди, уй вазифалари билан шуғулланиш мумкин. Битта фанга тайёргарлик кўриш 80–100 саҳифа ўқишни ўз ичига олади, қўшимча равишда иншо ва тақдимотлар тайёрланади.\nҲар бир семестрда талаба янги фанни танлайди. Семестр 4–5 ой давом этади. Сессия имтиҳон ёки иншо, лойиҳа, тақдимотлар ёки спектакль кўринишида ўтиши мумкин. Талабалар сессияда асабийлашмасликлари учун шароит яратилади. Ҳар бир имтиҳон учун уч соат берилади, ҳеч ким кузатиб турмайди. Имтиҳонлар учун хона мавжуд, унга ўзимизга қулай пайтда келамиз.\nGPA (Grade Point Average – баҳолар ўртача бали) тизими асосида ўқиймиз, бунда энг юқори балл – 4. Агар талаба икки балдан кам тўпласа, уни синов муддатига қолдирадилар, профессор билан учрашиб, шароитни тушунтиришга имкон берадилар.\nМаунт–Холиок коллежи. Фото: http://aicum.org\nАльбина: – Америка ОМТларида қайта топширишларга жуда қаттиқ қарашади. Бу ерда ўқийдиганларнинг ҳар бири нима учун ўқиётганлигини жуда яхши билади. Агар баҳоларингиз ёмон бўлса, муаммонинг моҳиятини аниқлаш мақсадида Academic Advisor (академик маслаҳатчи) билан учрашув тайинлашади. Агар стрессни бошқара олмаётган бўлсангиз, психолог билан учрашув белгиланади, академик нома ёзишда қийналаётган бўлсангиз – қўшимча дарсларга юборишади.\nДастур ҳам назарий, ҳам амалий фанлар билан яхши мувозанатланган. Масалан, биринчи семестрда биз мактаблар, шифохоналар, аэропортлар, қариялар уйлари, ресторанлар дизайни ва архитектураси соҳасида академик тадқиқотлар ўқидик; ўқиганларимиз бўйича шарҳлар ёздик. Бу академик инглиз тилини яхши билишни ва тўғри иқтибос келтира олиш малакасини талаб қилади. Иқтибос келтиришдаги ҳар қандай адашиш ёки иқтибос йўқлиги кўчирмачилик саналади ва қаттиқ жазоланади, қайта тиклаш ҳуқуқисиз ўқишдан ҳайдашлари ҳам мумкин.\nКейинги семестерда “Тадқиқотлар ўтказиш услублари”, “Статистика”, “Архитектура дизайни студиялари”, “Интерьер дизайни учун ҳужжатлар ва чизмалар”ни ўрганамиз.\nМен “оммавий интеллект” назарияси ва унинг умумтаълим муассасалари дизайни ҳамда қурилишида қўллаш бўйича тезислар ёзмоқдаман. Маслаҳатлар олишим ва ўз лойиҳамни кўрсатишим учун, илмий раҳбарим мактаблар қурилиши билан шуғулланувчи компания контактларини ундира олди.\nДанила: – Ҳозиргача мен бир қанча фанларни ўқидим: компьютерли архитектура, маълумотлар визуализацияси, ўта юқори даражадаги интеграцияли интеграл схемаларни яратиш ва симсиз сенсорли тармоқлар.\nФанни ўрганишнинг аксарият қисми институтдан ташқарида, уй вазифалари ва лойиҳалар (курс ишлари)ни бажариш тарзида ўтади. Ўзбекистон таълим соҳасидан фарқли ўлароқ, Америкада таълим амалий кўринишга эга. Кампусда энг янги жиҳозларга, компьютерлар ва ажойиб кутубхонага эга лаборатория бор.\nТаълим дастурлари шундай тузилганки, талаба ортиқча кўринадиган фанларга вақтини сарфламай, бор эътиборини аниқ ихтисосга жамлай олади. Ихтисосликни истаган пайтда ўзгартириш мумкин.\nАудиторияларда муҳит ўта жўшқин. Бу ерда сиз ўз фикрингизни билдиришингизни, нуқтаи назарингизни ҳимоя қилишингизни, баҳсларда қатнашишингиз ва тақдимотлар тайёрлашингизни ёқтиришади.\nДастур одатда икки йил давом этади, шу билан бирга, part-time, яъни ярим ставка ўқиш ҳам мумкин – ишлаб туриб ўқийдиган талабалар шундай йўл тутишади. Академик таътил олиш ҳам мумкин, лекин у беш йилдан узоқ бўлмаслиги лозим, акс ҳолда ўқишдан ҳайдаб юборишади.\nМенталитет ва маданий алмашинув\nШейла: – Хитой, Покистон, Ҳиндистон, Бангладешдан келган ўқувчилар кўп. Улар бари чет элликларга очиқ ва самимий муносабатда бўлади. Массачусетс – либерал ва прогрессив штат, у АҚШнинг шимолида жойлашган. Лекин мамлакатимизни ҳатто эшитмаган одамлар ҳам бор. баъзан професорлар ҳам бизни Афғонистон билан адаштириб юборадилар.\nКоллежда Study Abroad алмашинув дастури мавжуд. Мен Голландияга боришни танладим, чунки у ерда психология бўйича жуда қизиқарли дастур бор эди, қолаверса, саёҳат қилиш орзуим ҳам йўқ эмасди. Ўзбекистон паспорти билан Европада ўқиш ва саёҳат қилиш осонроқ.\nАльбина: – Комиссия билан суҳбатдаги бир савол ёдимда: “Агар грантни ютсангиз, Ўзбекистон маданияти ва ўзига хослигини қандай тақдим этасиз?” АҚШга келгач, мен университетда “Ўзбекистон – шарқона эртак” кўргазмасини ташкил этдим, иқтидорлар танловида қатнашдим – ўзбек миллий рақсларини намойиш этдим.\nМен яшайдиган шаҳарча одамлари жуда хушмуомала, мен тез мослашдим. Фақат ўқишнинг жўшқин суръатига кўникиш қийин кечди.\nКурсдошлар кўп ҳам ёрдам бермайдилар – ўз билимлари, ишлари ва вақтларини қизғанадилар. Ҳатто, лойиҳани бир гуруҳ талабалар тайёрласа ҳам, ҳар бири ўз улушига яраша баҳо олади.\nДанила: – Америкаликлар жуда дўстона ва бағрикенг халқ. Кўпчилик хорижий талабалар маданияти билан қизиқади. Институтимизда чет эллик талабалар кўп, баъзи синфхоналарда бир-икки нафар америкалик ўтиради, ўқитувчининг ўзи Хитой ёки Ҳиндистондан келган бўлади.\nАмерикаликлар жуда тўғрисўз ва очиқ инсон бўладилар. Бошлиққа исми билан мурожаат қилиш мумкин, лекин ўқитувчиларни “профессор” ёки “доктор” деб чақирган маъқул. Бу ерда потенциал амалий шерик билан танишишда, сўрашишда қўл бериб кўришиш қабул қилинган, лекин ҳар бир ҳамкасбнинг қўлини сиқиб чиқиш шарт эмас. Ўзбекистонда одатланганимиз узоқ мулзаматдан фарқли равишда, америкаликлар қисқача “”Hi, how are you?” билан кифояланадилар.\nҲатто музокаралар ёки университетдаги маъруза пайтида ҳам амалий шерик ёки ўқитувчи столга ўтириши ёки оёғини чалиштириб ясланиб олиши мумкин. Аксарият коллежларда дресс-код йўқ, кўпчилик ўқишга шиппак ва шортикларда келади. Америкаликлар кийим борасида кўп ҳам бош қотириб ўтиришмайди, қулай кийим киядилар, кўчага пижама ва шиппакларда чиқаверадилар.\nАмерикада очиқ эълон қилинмаган “ҳайбатлилик маданияти” мавжуд – америкаликлар катта машиналарни, баҳайбат уйларни ёқтирадилар, ресторан ва кафеларда овқатлар катта порцияда тортилади. Эътиборимни тортган яна бир жиҳат – Америкада чекувчилар жуда кам, шаҳар озода, кўчага чиқинди ташлашмайди.\nХаражат, пул топиш ва касбий режалар\nШейла: – Визадаги чекловлар туфайли хорижий талабалар фақат кампусда ишлашлари мумкин. Мен Fundraising Office менежери ва рус тили репетитори бўлиб ишлайман.\nКелгусида нодавлат ташкилотлари билан ишламоқчиман. Қочоқлар масаласи мени қизиқтиради. Коллежимизда стажировкалар учун грантлар дастури бор, у орқали мен қочоқлар билан ишловчи ташкилотда стажировка ўташга 3500 доллар олдим.\nЧет эллик талабаларни АҚШда ишга олишни исташмайди. Агар сиз муҳандис, физик-компьютерчи бўлмасангиз, лавозимни америкаликка беришни афзал кўрадилар. Кремний водийсида асосан чет элликлар ишлайди, деган тасаввур бор гап. Кўп ҳолларда америкаликлар четдан келганлар билан билим борасида беллаша олмасликлари ҳам ҳақиқат.\nАльбина: – Штатда яшаш тахминан ойига 1200–1500 доллар туради. Турар жой ижараси – резиденциядаги, ўз ваннаси ёки кийимхонасига эга бир хона учун 500–700 доллар. Коммунал харажатлар – 30–60 доллар. Овқатланиш маҳсулотларга боғлиқ (табиийми–сунъийми) – бир ойда камида 100 доллар. Мобил алоқа қиммат, чунки менда SSN – солиқ рақами мавжуд эмас – ойига 50 доллар.\nСтипендия олаётганим сабабли, ишлашга ҳақим йўқ. Аслида, шусиз ҳам ишлашга имкон йўқ – кунига 15 соат вақтим ўқишга кетади.\nЁзда АҚШдаги архитектура ёки дизайнер компаниясида амалиёт ўташ, тажриба орттириш ва уларнинг ёндашувини тушуниш ва уларни мамлакатимизда қўллаш ниятидаман. Менга Америка жуда ёқади, лекин Ўзбекистонда жуда катта ижобий ўзгаришлар рўй бермоқда ва мен мамлакат ривожланиши жараёнида қатнашишни истайман.\nДанила: – Ўртача ҳисобда штатимизда яшаш ойига 1500–2000 долларга айланади. Бу сумманинг қарийб ярми турар жой ижарасига кетади, 10% – коммунал харажатлар, яна 10% – интернет ва мобил алоқага, 30% – овқатланиш ва ўйин-кулгуга сарфланади.\nАҚШда ўқиб туриб ишлаш учун вақтни тўғри бошқара билиш талаб қилинади. “сессиядан–сессиягача” ўқиш услуби ўтмайди. Бу ерда мунтазам ўқиш керак.\nАмерика коллежларини битирган хорижий талабалар камида бир йиллик ишга жойлашиш расмий таклифини оладилар. Ўқишдан бўш вақтимда Uber ҳайдовчиси бўлиб пул топаман. Ўқишни битиргач, ихтисослигим бўйича иш топиш ниятидаман, уёғини кўрамиз – америкачаcига омаднинг думидан тутишга уриниб кўраман.\nИспания қуролли кучлари тарихида илк марта аёл ...\n56 ёшли Патрисия Ортега Гарсияга генераллик унвонининг берилиши қиролликнинг вазирлар маҳкамаси томонидан маъқулланди, деб ёзмоқда " ЎзА" нашри. Ортега бундан ўттиз йиллар ...\nДунёJuly 13 2019, 11:07